Warisan Sengaja Jauhkan Diri Daripada PH, Sedia Cari Rakan Kerjasama Lain, Kata Penganalisis

KOTA KINABALU: Penganalisis politik berpendapat, tindakan Warisan yang menimbulkan kemarahan Pakatan Harapan (PH) seolah-olah sengaja dilakukan bagi membolehkan mereka menjauhkan diri daripada gabungan berkenaan.

Awang Azman Awang Pawi dari Universiti Malaya (UM) berkata, Warisan kini dilihat lebih bersedia untuk mencari gabungan lain selain PH untuk bekerjasama pada pilihan raya umum (PRU) akan datang.

“Tindakan Warisan menerima dua bekas wakil DAP menyebabkan hubungan dua parti itu semakin buruk, begitu juga tindakan Warisan bertanding di kawasan PH pada pilihan raya negeri (PRN) Johor lalu.

“Ia seolah-olah sengaja dilakukan bagi memastikan kemarahan pihak PH dan membolehkan Warisan serta Pejuang bertanding dalam blok sendiri.

“Ini bermakna Warisan dilihat lebih bersedia untuk mencari gabungan lain selain PH untuk bekerjasama pada PRU akan datang,” katanya kepada FMT.

Katanya, agak sukar bagi Warisan memenangi banyak kerusi, khususnya di Sabah, sekiranya mereka tidak bergabung tenaga dengan mana-mana parti pada PRU akan datang.

“Warisan sukar memenangi banyak kerusi (jika bergerak solo) kerana musuhnya di Sabah akan pastikan mereka kalah teruk.

“Parti itu juga mungkin menganggap mereka terlalu kuat hingga cuba melebarkan sayap di Semenanjung manakala di Sabah pula mereka kurang fokus kerana mengejar kerusi di Semenanjung,” katanya.

Sementara itu, Tony Paridi Bagang dari Universiti Teknologi Mara (UiTM) turut berpendapat bahawa Warisan akan berdepan kesukaran jika tidak bekerjasama dengan parti atau pakatan politik lain.

Bagaimanapun katanya, Warisan pasti akan mencari atau membentuk kerjasama politik menjelang PRU nanti.

“Dalam PRU nanti sudah pasti matlamat utamanya untuk menang dan seterusnya berharap untuk membentuk kerajaan. Namun jika bersandarkan kepada satu parti sahaja ia agak mustahil.

“Seperti sebelum ini, kerjasama politik pasti berlaku. Dalam kes Warisan, ia pasti mencari dan membentuk kerjasama strategik dengan mana-mana pakatan politik sama ada dengan PH atau sebaliknya,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kolej Swasta Cetus 1 Lagi Kluster Pendidikan Di Sabah

KOTA KINABALU: Satu lagi kluster baharu Covid-19 membabitkan institusi pendidikan, iaitu kluster Lorong Api-Api diisytiharkan di Sabah hari ini.

Menteri Kerajaan Tempatan dan Perumahan, Masidi Manjun berkata, kluster itu membabitkan Almacrest International College di Kota Kinabalu.

Katanya, kes indeks kluster itu adalah seorang pelajar berusia 18 tahun yang tinggal di asrama kolej berkenaan di Api-Api Centre.

“Kes indeks mula bergejala pada 18 Jan seterusnya mendapat rawatan pada 21 Jan dan didapati positif Covid-19.

“Secara kumulatif, daripada 40 ujian saringan yang dilakukan, seramai 34 pelajar didapati positif.

“Semua yang terlibat hanya dalam Kategori 1 dan 2 dan telah dihantar ke pusat kuarantin untuk tujuan pengasingan serta rawatan sewajarnya,” katanya ketika dihubungi.

Terdahulu, Masidi yang juga jurucakap negeri berkaitan Covid-19 berkata, angka jangkitan baharu di negeri ini tidak banyak berubah, iaitu sebanyak 367 kes, hanya menurun enam kes berbanding semalam.

Katanya, Kota Kinabalu mencatatkan kes tertinggi dengan 84 kes atau hampir satu perempat daripada jumlah kes pada hari ini.

“Selain daripada kes yang berpunca daripada saringan bergejala dan saringan kontak, jumlah kes yang tinggi di Kota Kinabalu banyak dipengaruhi oleh kes-kes baharu yang berpunca daripada kluster baharu yang diisytihar hari ini.

“Sandakan juga merekodkan angka yang tinggi, iaitu 74 kes manakala di Tuaran dengan 50 kes.

“Secara keseluruhan 10 daerah mencatatkan kes 2 angka, 13 daerah mencatatkan kes satu angka dan empat daerah tidak merekodkan sebarang jangkitan baharu,” katanya.

Masidi berkata, sebanyak 364 daripada 367 kes baharu hari ini, adalah dalam Kategori 1 dan 2, manakala dua kes dalam Kategori 3, tiada kes dalam Kategori 4 dan hanya satu kes dalam kategori 5. – FMT


COVID-19: 3,585 Kes Baharu, 11 Lagi Kematian Hari Ini

PUTRAJAYA: Sebanyak 3,585 kes COVID-19 dilaporkan hari ini menjadikan jumlah keseluruhan 190,434 kes di negara ini.

Ketua Pengarah Kesihatan, Tan Sri Dr Noor Hisham Abdullah, berkata ia membabitkan 3,583 kes tempatan dan dua kes penularan dari luar negara.

Katanya, Selangor mencatatkan jumlah kes harian tertinggi hari ini iaitu 1,295 diikuti Kuala Lumpur dengan 610 kes baharu serta Johor (516).

“Sehingga kini seramai 280 kes sedang dirawat di Unit Rawatan Rapi (ICU) dan 111 daripadanya memerlukan bantuan pernafasan,” katanya dalam kenyataan di sini hari ini.

Dr Noor Hisham berkata sehingga jam 12 tengah hari ini terdapat 11 kes kematian dilaporkan menjadikan jumlah kumulatif kes kematian di negara ini sebanyak 700 kes.

Beliau turut memaklumkan terdapat 4,076 kes pulih hari ini menjadikan jumlah kes sembuh di negara ini sebanyak 149,160 kes.


Peperiksaan Semester II Matrikulasi Batal, Pengajian Tamat

KUALA LUMPUR: Peperiksaan semester II program matrikulasi (PSPM) Kementerian Pendidikan (KPM) sesi 2019/2020 yang dijadualkan pada 27 April hingga 4 Mei ini dibatalkan, selepas ia membuat penelitian ke atas situasi semasa Covid-19 di negara ini.

Berikutan pembatalan itu, KPM memutuskan pengajian program matrikulasi bagi sesi 2019/2020 ditamatkan sepenuhnya bermula hari ini.

KPM dalam satu kenyataan hari ini berkata, berikutan lanjutan perintah kawalan pergerakan (PKP) sehingga 28 April ini, ia turut memutuskan keputusan peperiksaan semester II akan digantikan dengan keputusan penilaian berterusan bagi semester tersebut.

“Ini selari keputusan mesyuarat majlis dekan atau pengarah asasi universiti awam pada 24 Mac. KPM menyedari keputusan peperiksaan tersebut (semester II) amat penting kepada para pelajar program matrikulasi sesi 2019/2020 yang ia akan digunakan bagi permohonan ke universiti awam kemasukan sesi 2020/2021.

“Justeru, keputusan akhir untuk pelajar matrikulasi sesi 2019/2020 berdasarkan gabungan keputusan semester I dan keputusan penilaian berterusan semester II.”

KPM meminta semua pelajar yang masih berada di kampus terus mematuhi arahan berkaitan dan pihaknya akan terus memantau keadaan pelajar dan mengambil tindakan susulan untuk memastikan keselamatan serta kebajikan pelajar terpelihara.

“KPM terus komited dalam usaha mengawal penularan jangkitan Covid-19 termasuk dalam kalangan pelajar, pensyarah dan kakitangan kolej matrikulasi KPM.” – FMT


Kenali Rafflesia Keithii Lebih Dekat Di Poring, Ranau

KOTA KINABALU, 13 Jan : Pengunjung ke Sabah tidak lagi perlu masuk jauh ke dalam hutan untuk mengenali spesies bunga Pakma yang jarang ditemui atau dikenali Rafflesia Keithii kerana ia boleh dilihat lebih dekat di Pusat Pemuliharaan Rafflesia, Stesen Mata Air Panas Poring, Ranau.

Pegawai Penyelidik Botani Taman-Taman Sabah (TTS) Matsain Mohd Buang berkata di pusat pemuliharaan itu hanya terdapat satu jenis bunga Rafflesia sahaja iaitu Rafflesia Keithii, sekali gus menjadi salah satu ikon pemuliharaan di TTS.

Di Sabah hanya terdapat tiga spesies bunga Rafflesia iaitu Rafflesia Keithii yang biasanya tumbuh di tanah rendah manakala Rafflesia Pricei pula boleh ditemui di tanah tinggi seperti di Jalan Tambunan-Kota Kinabalu, Keningau serta Tenom sementara Rafflesia Tengku Adlinii di Gunung Trusmadi dan Maliau Basin.

“Untuk bulan ini sahaja (Januari) empat kuntum bunga Rafflesia Keithii sudah mekar di pusat pemuliharaan ini dan empat tunas lagi akan berkembang dalam tempoh terdekat dan mekar bagi tempoh kira-kira tujuh hari sahaja,” katanya kepada Bernama.

Matsain berkata sepanjang tahun lepas, 11 kuntum bunga Rafflesia mekar di pusat pemuliharaan itu dengan saiz antara 70 sentimeter (cm) hingga 90cm.

Beliau berkata pada 30 April 2017 pusat pemuliharaan itu pernah merekodkan ukuran lilit bunga Rafflesia Keithii berdiameter 90cm.

Selain di Poring, bunga Rafflesia Keithii juga terdapat di Kampung Kokob, Kampung Waang, Kampung Maukab dan Kampung Kesisingon dalam daerah Ranau selain pernah mekar di Kampung Bongol, Kota Belud.

Katanya bunga Rafflesia Keithii lebih besar berbanding bunga Rafflesia Pricei dengan anggaran berat bunga Rafflesia Keithii ialah 10 hingga 20 kilogram (kg) manakala bunga Rafflesia Pricei tiga hingga tujuh kg, masing-masing mempunyai lima kelopak.

Jelasnya bunga Rafflesia yang juga sejenis parasit tumbuh pada pokok lain (tetrastigma spp), pada peringkat awalnya berwarna coklat sebelum beransur-ansur bertukar kepada warna ‘peach’ apabila mekar.

Bunga Rafflesia mengambil masa kira-kira sembilan bulan untuk mekar, tetapi hanya mampu hidup selama seminggu dengan mengeluarkan bau yang tidak menyenangkan untuk menarik serangga seperti lalat untuk proses pendebungaan.

Matsain berkata bunga Rafflesia di pusat pemuliharaan itu tidak bermusim dan akan mekar sepanjang tahun, namun bergantung kepada bilangan tunas yang ada pada perumah.

Menurutnya apabila Rafflesia Keithii mekar, TTS akan merekodkan data-data, antaranya tarikh mekar, jenis spesies, sukatan diameter bunga, kelembapan persekitaran selain mengambil gambar bunga berkenaan.

Dari segi perundangan, bunga Rafflesia tersenarai dalam Enakmen Pemeliharaan Hidupan Liar 1997 sebagai tumbuhan yang dilindungi sepenuhnya.

“Apabila bunga Rafflesia mekar di pusat pemuliharaan itu, pengunjung yang masuk akan dikenakan bayaran RM10 dewasa dan RM5 untuk kanak-kanak, manakala ketika ia tidak berbunga mekar (cuma boleh lihat tunas sahaja), bayaran masuk RM2 untuk dewasa dan RM1 untuk kanak-kanak dikenakan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Dilantik Jadi Perdana Menteri Bukanlah Pada Momen Yang Terbaik, Kami Tidak Sempurna – Muhyiddin Yassin

Menerusi sidang media mengenai Perutusan Khas Pakej Rangsangan Ekonomi yang disampaikan oleh Perdana Menteri Malaysia, Tan Sri Muhyiddin Yassin hari ini untuk membantu rakyat sepanjang musim Perintah Kawalan Pergerakan.

Namun bait-bait kata akhir sebelum menamatkan persidangan media tersebut membuatkan ramai yang tersentuh. Inilah ayat-ayat untuk rakyat lebih mudah memahami.

“Saya jadi Perdana Menteri untuk anda di saat momen yang terbaik”

Mungkin kali ini bukan kerajaan yang anda undi, tetapi saya ingin beritahu anda semua, saya prihatin dengan anda semua. Saya dilantik menjadi Perdana Menteri di saat yang tidak seronok. Saya terpaksa menghadap pelbagai krisis termasuklah politik, ekonomi dan kesihatan.

Kejadian ini tidak pernah berlaku sebelum ini, sudah pasti memerlukan penilaian yang tidak sama dengan sebelumnya. Jadi, kepada semua rakyat Malaysia yang disayangi, saya berharap untuk anda sama-sama memikul tanggungjawab ini bersama saya dan rakan kabinet yang lain.

InsyaAllah kita akan lebih kuat dan maju setelah krisis ini berakhir.


Tindakan Tegas Tanpa Kompromi Atasi Masalah PTI Di Sabah

KOTA KINABALU: Kementerian Dalam Negeri (KDN) dan Kerajaan Negeri Sabah memutuskan untuk mengambil tindakan tegas tanpa kompromi bagi mengatasi masalah pendatang tanpa izin di negeri ini.

Menteri Dalam Negeri Datuk Seri Hamzah Zainudin berkata tindakan itu termasuk mengusir keluar pendatang haram yang mana lebih 600,000 pendatang tanpa izin dari Filipina dan Indonesia telah diusir keluar dari Sabah sejak 1990 hingga bulan ini.

Beliau berkata kerajaan negeri juga telah menegaskan bahawa semua warga asing yang berhasrat untuk berada di negeri itu perlu melalui proses imigresen dan mematuhi lunas perundangan yang ditetapkan.

“Dokumen perjalanan warga asing yang sah adalah amat penting pada ketika ini bagi menjayakan inisiatif kerajaan mengekang pandemik COVID-19 melalui pemberian suntikan vaksinasi kepada semua pihak termasuk warga asing yang terlibat dalam sektor ekonomi di negara ini,” katanya dalam satu kenyataan di sini hari ini.

Terdahulu Hamzah bersama delegasi KDN mengadakan kunjungan hormat ke atas Ketua Menteri Sabah Datuk Hajiji Noor di pejabatnya di sini hari ini.

Mengulas mengenai pertemuannya dengan Hajiji, Hamzah berkata antara perkara yang dibincangkan termasuk isu-isu keselamatan terutamanya masalah pendatang tanpa izin di Sabah.

Sementara itu, beliau berkata kerajaan negeri telah meluluskan peruntukan sebanyak RM500,000 bagi memantapkan pengoperasian pasukan keselamatan di Kawasan Zon Keselamatan Pantai Timur Sabah (Esszone).

Justeru, KDN melalui semua agensi dibawahnya akan terus memperkasakan aset-aset keselamatan negara serta dasar-dasar kerajaan dari semasa ke semasa bagi memastikan keamanan dan keselamatan Sabah terjamin. – BERNAMA


9 Lelaki Gaduh Guna Pedang Samurai Direman

TAWAU: Sembilan individu yang disyaki terbabit pergaduhan dua kumpulan menggunakan pedang Samurai di Kubota Square di sini, kelmarin ditahan reman selama empat hari hingga Selasa.

Perintah reman itu dikeluarkan Majistret Dzul Elmy Yunus, hari ini ke atas suspek berusia antara 21 hingga 33 tahun selepas menerima permohonan polis.

Mereka akan disiasat mengikut Seksyen 148 Kanun Keseksaan kerana merusuh.

Media semalam melaporkan video pergaduhan membabitkan dua kumpulan lebih daripada sepuluh lelaki tular di media sosial yang turut memperlihatkan mereka menggunakan senjata dipercayai pedang samurai.

Susulan video itu warganet gempar dan mendesak pihak berkuasa mengambil tindakan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pejabat Kedutaan Filipina Perlu Untuk Bantu Selesaikan Masalah Dokumentasi Warganya Di Sabah

KOTA KINABALU: Kedegilan Kerajaan Filipina untuk mewujudkan pejabat kedutaan di Sabah dilihat antara perkara yang melambatkan proses pengurusan dokumen warga Filipina yang berada di negeri ini.

Ketua Menteri, Datuk Seri Panglima Haji Mohd Shafie Apdal berkata, beliau sendiri mahu Kerajaan Filipina mewujudkan pejabat kedutaan di Sabah, namun tuntutan Filipina terhadap Sabah menghalang mereka berbuat sebegitu.

Katanya, berikutan itu Kerajaan Filipina melantik ejen untuk menguruskan dokumen warga Filipina yang berada di Sabah tetapi syarat diberikan adalah pemohon perlu balik ke Filipina bagi membolehkan pasport disahkan, bagaimanapun kebanyakkan warga asing itu tidak mampu menanggung kos tersebut.

“Isu ini sangat kompleks dan jika dilihat hubungan Kerajaan Pusat dan Selatan Filipina tidak begitu baik. Masalah ini sudah menghantui kita berpuluh tahun, maka kita perlu ada hala tuju yang jelas bagi menyelesaikan masalah yang berpanjangan ini.

“Kita perlu kerjasama rapat dengan Kedutaan Filipina dan Indonesia untuk mengurus tadbir keadaan ini. Setakat ini kerjasama dengan Indonesia berjalan dengan lancar kerana mereka mempunyai pejabat kedutaan di Sabah, namun dengan Filipina, keadaannya agak kompleks,” katanya ketika menjawab soalan tambahan dikemukan Datuk Joniston Bangkuai (PBS-Kiulu) mengenai keperluan kerajaan mengeluarkan dokumen kepada warga asing di Sabah.

Katanya, isu tuntutan Filipina ke atas Sabah sepatutnya tidak menjadi isu kerana pada tahun 1960-an rakyat negeri ini telah mengeluarkan referendum menyatakan kehendak mereka untuk bersama membentuk negara Malaysia.

Maka katanya, tiada apa-apa yang perlu dibangkitkan lagi sehingga Kerajaan Filipina enggan membuka pejabat kedutaan di Sabah, malah jika isu tuntutan itu dipanjangkan ke Mahkamah Pengadilan Antarabangsa sekali pun, mereka akan kalah.

“Tidak perlu untuk kita bawa perkara ini kerana tuntutan ini tidak sah namun, mereka masih berdegil untuk mewujudkan pejabat kedutaan di Malaysia, khususnya di Sabah kerana mereka masih mahu meneruskan tuntutan.

“Bagaimanapun, saya memberi jaminan Kerajaan Sabah akan berusaha untuk pastikan perkara ini dapat ditangani sebaiknya agar urus tadbir keperluan pekerja asing dalam pelbagai sektor di Sabah lancar,” ujarnya.

Mengenai cadangan Datuk Dr Jeffrey Kitingan (Star-Tambunan) yang mahu tempoh sah Pas Sementara Sabah (PSS) dipendekkan kepada setahun berbanding tiga tahun, Mohd Shafie berkata, cadangan itu akan dibawa kepada perhatian Jawatankuasa Induk Pengurusan Warga Asing di Sabah.

Namun katanya, harus difahami kos pengeluaran kad yang bernilai lebih RM100 itu akan mendatangkan masalah kepada pemegang kad berkenaan.


Juara milik Da’i Adam

DA’I Adam muncul juara program Da’i Pendakwah Nusantara musim keenam yang berlangsung di Sri Pentas 2, Plaza Alam Sentral, Shah Alam, malam ini.

Adam atau nama sebenarnya Muhammad Adam Muhibullah Abdullah membawa pulang wang tunai berjumlah RM60,000 berserta trofi dan tiket umrah untuk dua orang tajaan Almas Beauty & Health.

Anak kelahiran Ranau, Sabah itu turut diangkat sebagai Da’i Pilihan Almas menerima wang tunai RM2,000 dan produk Almas bernilai RM2,000.

Dua lagi peserta yang berjaya ke peringkat akhir iaitu Da’i Imran Mohd Zaki dan Da’i Haziq Safwan Norazman masing-masing menduduki tempat kedua dan ketiga dalam pertandingan berkenaan.

Imran membawa pulang wang tunai berjumlah RM15,000, trofi dan tiket umrah untuk seorang, sementara Haziq pula memperoleh wang tunai RM10,000, tambahan wang sagu hati RM2,000 serta produk Almas bernilai RM2,000.

Haziq turut dinobatkan sebagai Da’i Pilihan penonton menerima hadiah wang tunai RM1,000 dan juga sebuah trofi.

Da’i Pendakwah Nusantara musim keenam diacarakan Datuk Rosyam Nor dan Da’i Izzhar dengan diadili juri tetap Ustaz Mohamad Zarifi Mohamad Daud serta Profesor Madya Dr Sharifah Haayati Syed Ismail.

Peringkat akhir pertandingan itu turut diserikan dengan kehadiran Oki Setiana Dewi sebagai Tetamu Nusantara.

Mursyid Da’i musim keenam ialah Datuk Mohd Zawawi Yusoh manakala Ustaz Harryanto Rizal Rokman dan Ustaz Fakhrul Radhi Khamarudin bertindak sebagai Murabbi.

Sistem pemarkahan memperuntukkan 80 peratus penilaian daripada juri tetap dan 20 peratus daripada Murabbi.

Tiga finalis itu diuji dengan dua segmen iaitu tazkirah berkonsepkan isu ilmiah berganding dengan selebriti iaitu Ashraf Muslim, Elly Mazlein dan Naim Daniel.

Manakala bahagian kedua adalah tajuk pilihan sendiri dan mereka wajib bertaranum sebelum memulakan penyampaian.

Pentas akhir itu turut dimeriahkan dengan persembahan artis jemputan iaitu Tomok, Aizat Amdan dan Azmi Caliph Busker.


GBS bincang status bekas ADUN UMNO

KOTA KINABALU: Gabungan Bersatu Sabah (GBS) akan mengadakan mesyuarat dua minggu lagi, antara lain membincangkan status bekas Ahli Dewan Undangan Negeri (ADUN) UMNO di blok pembangkang negeri.

Pengerusi bersama GBS, Datuk Dr Jeffrey Kitingan, ketika dihubungi hari ini, berkata gabungan parti itu dijangka mendengar keputusan ADUN terbabit, sama ada mereka akan menyertai Parti Pribumi Bersatu Malaysia (BERSATU).

“Kami akan mengadakan pertemuan dalam 14 hari dan mereka akan beritahu keputusan (kekal Bebas atau sertai BERSATU). Mereka kini Bebas, jadi kita akan lihat apa yang mereka putuskan,” katanya.

Jeffrey yang juga Presiden Parti Solidariti Tanah Airku (STAR), berkata beliau tiada bantahan setakat ini sekiranya bekas ADUN UMNO itu menyertai BERSATU, walaupun ia parti diasaskan di Semenanjung.

“Kami tidak mahu UMNO (di Sabah) tetapi sudah tentu kami menggalakkan mereka menyertai parti tempatan. Bagaimanapun, jika itu pilihan mereka (sertai BERSATU) buat masa ini setelah meninggalkan UMNO, maka biarlah,” katanya.

GBS membabitkan gabungan empat parti iaitu STAR, Parti Bersatu Sabah (PBS), Parti Bersatu Rakyat Sabah (PBRS) serta UMNO Sabah yang membentuk blok pembangkang dalam Dewan Undangan Negeri (DUN) Sabah.

Pada 13 Disember lalu, Jeffrey dilaporkan berkata, blok itu kekal sebagai pembangkang di Sabah, tetapi pada masa sama mesra dengan kerajaan Pusat.

Sembilan daripada 10 ADUN Sabah dan lima daripada enam ahli Parlimen Sabah meninggalkan UMNO untuk menjadi wakil Bebas.

Sebelum ini, ada laporan menyebut semua bekas wakil rakyat UMNO terbabit yang diketuai bekas Pengerusi Badan Perhubungan UMNO Sabah, Datuk Hajiji Noor akan menyertai BERSATU, malah ada gambar menunjukkan mereka mengedarkan borang keahlian parti diketuai Perdana Menteri, Tun Dr Mahathir Mohamad itu. – Berita Harian


Hentikan Penggunaan Bahan Kimia Elak Kematian Gajah – Christina

KOTA KINABALU: Pengusaha ladang kelapa sawit di negeri ini disaran agar tidak menggunakan bahan kimia pada tanaman masing-masing kerana dikhuatiri boleh mendatangkan bahaya kepada gajah.

Timbalan Ketua Menteri Datuk Christina Liew dalam satu kenyataan berkata, kematian gajah disebabkan oleh termakan tumbuhan beracun perlu dihentikan.

Atas sebab itu, kerjasama rapat antara Jabatan Hidupan Liar (JHL) Sabah dan pengusaha ladang kepala sawit perlu bagi membendung masalah kematian gajah di ladang.

Katanya, kerjasama sebegitu penting dalam memastikan kematian gajah akibat diracun dapat dikurangkan dan dielakkan.

Beliau berkata demikian susulan kematian anak gajah betina Pygmy Borneo berusia 10 tahun yang ditemukan mati di Ladang KUB (Kesatuan Usaha Bersatu) berhampiran Hutan Simpan Malua, Kinabatangan pada 8 April lalu.

Menteri Pelancongan, Kebudayaan & Alam Sekitar ini berkata, berdasarkan bedah-siasat didapati tiada kecederaan luar pada anggota badan gajah tersebut. Anak gajah itu dipercayai mati akibat diracun.

Menurutnya, beliau faham pengusaha ladang berdepan dengan masalah kemasukan gajah di kawasan ladang mereka selaras dengan prinsip mengakui kewujudan gajah dan membenarkan hidupan itu bergerak bebas di kawasan ladang.

Christina berkata, ini selaras dengan cadangan yang dikemukan melalui Pelan Tindakan Gajah 2020-2029.

“Saya menghargai kerjasama sebegini kerana ia selaras dengan usaha konservasi negeri Sabah untuk membenarkan gajah bergerak bebas di kawasan tempat tinggal mereka,” ujarnya.

Beliau berkata, banyak lagi usaha perlu diambil bagi mengurangkan kematian gajah akibat termakan bahan yang beracun di kawasan perladangan.- BorneoToday


Saringan Individu Bergejala & Kontak Rapat Punca Kes Di Sabah Meningkat

KOTA KINABALU : Peningkatan saringan ke atas individu bergejala dan kontak rapat membawa kepada penambahan kes baharu COVID-19 di beberapa daerah di Sabah, yang menyebabkan kes positif di negeri ini meningkat kepada 805 kes hari ini.

Ia menjadikan jumlah kumulatif kini sebanyak 201,878 kes.

Menteri Kerajaan Tempatan dan Perumahan Sabah Datuk Masidi Manjun berkata peningkatan tertinggi adalah di daerah Ranau apabila 87 kes dilaporkan, diikuti Kota Kinabalu 75 kes, Kota Belud (60 kes), dan Keningau serta Kota Marudu masing-masing 59 kes.

“Bagaimanapun tiada daerah yang mencatatkan tiga angka,” katanya menerusi kenyataan malam ini.

Dalam pada itu, Masidi yang juga jurucakap COVID-19 Sabah berkata setakat ini seramai 1,845,411 penduduk Sabah telah menerima dos lengkap vaksin dan daripada jumlah itu, seramai 1,844,507 orang melibatkan 66.9 peratus penduduk dewasa.

“Seramai 278,702 orang atau 65.4 peratus remaja telah menerima satu dos vaksin dan seramai 904 orang telah lengkap dua dos vaksin setakat ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ops Gasak Laut: ESSCOM Tahan 12 PATI Di Semporna

LAHAD DATU; 13 JULAI 2019 (Sabtu) – Pasukan Kawasan Keselamatan Khas Pantai Timur Sabah (ESScom) menahan 12 Pendatang Asing Tanpa Izin (PATI) dalam Operasi Gasak Laut selepas menggempur pondohan haram di Kepulauan Nusa 3, pagi tadi.

Operasi bermula 5.30 pagi hingga 8 pagi itu dilaksanakan di kawasanpondohan-pondohan selepas disyaki menjadi tempat persembunyian dan staging point penjenayah rentas sempadan untuk melakukan penculikan atau penyeludupan barang-barang kawalan dan bersubsidi di sekitar daerah itu.

Komander ESScom, DCP Datuk Hazani Ghazali dalam kenyataan berkata, sebanyak 25 PATI telah diperiksa bagaimanapun, 12 lelaki ditahan kerana tidak mempunyai sebarang dokumen pengenalan diri yang sah.

Beliau berkata, Kesemua PATI berumur antara 11 tahun hingga 70 tahun itu kini dihantar ke pusat tahanan sementara (PTS) Tawau untuk tujuan dokumentasi sebelum dihantar pulang ke negara asal masing-masing.

Katanya, Kes akan disiasat di bawah Seksyen 6(1)(c) Akta Imigresen 1959/63.

Operasi itu disertai 104 pegawai dan anggota keselamatan yang terdiri daripada Polis Diraja Malaysia (PDRM), Angkatan Tentera Malaysia (ATM), Agensi Penguatkuasaan Maritim Malaysia (APMM) dan Jabatan Imigresen Malaysia.


Polis Berkas Pengedar Dadah Warganegara Filipina Di Lahad Datu

LAHAD DATU; 22 JULAI 2019 (Isnin) – Polis memberkas seorang lelaki penagih dipercayai pengedar dadah dan merampas 12.86 gram dadah jenis syabu di sebuah Ladang Sawit di Jalan Lahad Datu-Tungku, petang kelmarin.

Ketua Polis Daerah Lahad Datu, ACP Nasri Mansor dalam kenyataan berkata, lelaki Warga Filipina anggaran umur 40-an berkenaan ditahan sepasukan anggota Strike Team IPD Lahad Datu selepas suspek dikesan dalam keadaan mencurigakan di sebuah rumah di ladang terbabit.

Katanya, pemeriksaan pada beg silang yang dipakai saspek telah menjumpai satu kotak pensel berwarna merah mengandungi dua peket plastik lutsinar berisi ketulan hablur jernih disyaki dadah syabu bernilai 1-ribu 929-ringgit.

Jelas ACP Nasri, pemeriksaan air kencing mendapati suspek Positif Methapethamine dan kes akan disiasat mengikut Seksyen 39A (1) Akta Dadah Berbahaya 1952.


Kediaman ADUN Moyog & ADUN Kepayan Didatangi ‘Ejen’ Tawar Lompat Parti

KOTA KINABALU: Dua lelaki dipercayai bertindak sebagai ejen kepada pemimpin politik hadir di kediaman Ahli Dewan Undangan Negeri (ADUN) Moyog, Jenifer Lasimbang di Penampang semalam bagi mengemukakan tawaran tertentu untuk melompat parti.

Kedua-dua individu itu dikatakan turut berjumpa dengan ADUN Kapayan, Jannie Lasimbang yang juga kakak Jenifer bagi memberikan tawaran sama.

Difahamkan, ejen berkenaan berjanji jika Jenifer bersetuju untuk meninggalkan Parti Warisan Sabah (Warisan), beliau akan diberikan wang dan jawatan sebagai menteri.

“Mereka datang di pejabat ADUN Moyog semasa mesyuarat Majlis Pengurusan Komuniti Kampung (MPKK) untuk berjumpa dengan beliau.

“Pada masa itulah dua ejen berkenaan memperkenalkan diri sebagai wakil kepada pemimpin politik tertentu untuk menyampaikan tawaran berkenaan.

“Kehadiran dua lelaki itu ada dirakam kerana pejabat tersebut dilengkapi dengan kamera litar tertutup (CCTV),” kata sumber kepada Borneo Today.

Jenifer yang dikatakan terkejut dengan tawaran berkenaan bagaimanapun menolak dan kekal dengan Warisan.

“Tidak lama selepas kedua-dua lelaki itu balik,  Jenifer dihubungi oleh kakaknya, Jannie yang turut memaklumkan didatangi dua lelaki dipercayai individu sama,” katanya.

Borneo Today sedang berusaha untuk mendapatkan pengesahan daripada kedua-dua wakil rakyat berkenaan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat ‘Sifar’ Positif Covid-19 Dua Hari Berturut-Turut

KOTA KINABALU: Tiada kes positif Covid-19 baharu dicatatkan di Sabah dua hari berturut-turut, dengan jumlah keseluruhan kes di negeri ini kekal sebanyak 308.

Sementara itu, tiada kes kematian dicatatkan hari ini dengan jumlah korban akibat Covid-19 di Sabah kekal empat kes iaitu dua di Kota Kinabalu dan masing-masing satu di Tawau serta Tambunan.

Ketua Pengarah Kesihatan Datuk Dr. Noor Hisham Abdullah dalam kenyataannya berkata, sehingga 22 April 2020, sebanyak 50 kes baharu direkodkan dengan jumlah terkumpul positif COVID-19 di Malaysia adalah sebanyak 5,532 kes.

Taburan keseluruhan kes #COVID19 di Malaysia termasuk kumulatif kematian mengikut negeri setakat jam 12pm, 22 April.Kes baharu tertinggi di Sarawak (19 kes) dan kumulatif kematian tertinggi ialah Sarawak dan Johor dengan masing-masing 16 kes. #StayHomeStaySafe pic.twitter.com/h69DHFpj7i


Curi Ayam, Itik Demi BMW

SICHUAN: Polis menahan seorang petani kaya yang disyaki menjual ayam dan itik dicuri untuk perbelanjaan minyak kereta mewah BMW.

Suspek berusia 50 tahun didapati mencuri haiwan ternakan itu di beberapa kampung di daerah Linshui sejak April lalu, lapor Red Star News.

Menurut South China Morning Post, siasatan mendapati lelaki itu bertindak demikian kerana berdepan masalah kewangan dan perlu berjimat kerana kereta BMW menggunakan minyak banyak.

Polis menahan suspek selepas meneliti rakaman kamera CCTV dan mendapati lelaki itu menaiki motosikal ke kampung berkenaan pada lewat malam.

Lelaki itu kemudian memelihara ayam dan itik yang dicuri di rumahnya sebelum mencari penjual. – Agensi


Rakyat Sabah Diingatkan Kekal Patuhi SOP Sepanjang Aidilfitri

KOTA KINABALU : Dalam kemeriahan menyambut Aidilfitri, rakyat Sabah diingatkan untuk terus mematuhi prosedur operasi standard (SOP) ditetapkan, sebagai usaha membendung penularan COVID-19.

Menteri Pembangunan Masyarakat dan Kesejahteraan Rakyat Sabah Datuk Shahelmey Yahya berkata menjadi tanggungjawab rakyat untuk terus bersama-sama membendung wabak itu, meskipun terdapat kelonggaran SOP selepas negara memasuki Fasa Peralihan ke Endemik pada 1 April lepas.

“Walaupun kita dapat berkumpul beramai-ramai secara bersemuka, jangan kita lupa kita masih perlu mematuhi SOP COVID-19 digariskan kerajaan dari semasa ke semasa dalam pergaulan harian kita.

“Jaga kesihatan dan keselamatan. Patuhi SOP agar kita dapat menunaikan tanggungjawab membendung penularan jangkitan COVID-19 dalam kalangan masyarakat,” katanya.

Beliau berkata demikian ketika berucap pada majlis berbuka puasa bersama anak yatim, sukarelawan dan pengamal media, anjuran Pusat Khidmat Rakyat Dewan Undangan Negeri (DUN) Tanjung Keramat di sini, malam ini.

Pada majlis itu, Shahelmey turut menyampaikan sumbangan Aidilfitri berupa kuih-muih dan kurma kepada 34 orang anak yatim dari Rumah Anak Yatim As-Sakinah.

Sementara itu, Menteri Kerajaan Tempatan dan Perumahan Sabah Datuk Seri Masidi Manjun dalam kenyataan malam ini berkata hampir 57 peratus daripada 60 kes baharu hari ini adalah jangkitan sporadik berbanding 26.7 peratus yang dikesan melalui saringan kontak rapat.

Masidi berkata statistik itu adalah satu peringatan bahawa risiko jangkitan di tempat awam yang penuh sesak, masih tinggi.

“Justeru, amatlah disarankan agar masyarakat mematuhi semua SOP ketika berkunjung ke pusat beli-belah dan bazar Ramadan bagi mengurangkan risiko jangkitan,” katanya yang juga jurucakap kerajaan Sabah berkaitan COVID-19. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


JPN Beri Penjelasan Isu Gambar Tular

PUTRAJAYA: Jabatan Pendaftaran Negara (JPN) menjelaskan isu yang tersebar luas di media sosial berhubung dakwaan warganegara China memiliki MyKad baru-baru ini, pernah ditularkan pada 2018.

JPN menerusi kenyataan hari ini berkata, pihak tidak bertanggungjawab yang menyebarkan isu terbabit mendakwa JPN memberi kad pengenalan kepada warga China.

Sehubungan itu, JPN menjelaskan, individu terbabit adalah isteri kepada warga Malaysia yang memperoleh kewarganegaraan Malaysia menerusi Perkara 15(1) Perlembagaan Persekutuan pada September 2017.

“Sebagai isteri kepada warganegara Malaysia yang berkahwin secara sah mengikut undang-undang Malaysia, beliau boleh memohon kerakyatan setelah memenuhi syarat ditetapkan Perlembagaan Persekutuan.

“Permohonan dan kelulusan kewarganegaraan bukan tertumpu kepada kaum tertentu, malah JPN menerima dan meluluskan daripada pelbagai kaum dan bangsa di Malaysia.

“Penganugerahan taraf kewarganegaraan adalah anugerah tertinggi oleh kerajaan Malaysia kepada warga asing yang benar-benar layak dan perlu mengikut syarat ditetapkan, selain tertakluk kepada peruntukan Perlembagaan Persekutuan,” kata kenyataan itu.

Sehubungan itu, JPN meminta orang ramai menghentikan penyebaran gambar berkenaan di media sosial bagi mengelak kekeliruan dan kebimbangan rakyat bahawa kerajaan sewenang-wenangnya memberi kewarganegaraan kepada rakyat asing.

“Tindakan tegas akan diambil kepada mana-mana individu yang menyebarkan sebarang isu berunsur fitnah kepada kerajaan,” katanya.


4,543 Kes Baharu Covid-19 Hari Ini

PUTRAJAYA: Jumlah kes baharu Covid-19 mencatatkan peningkatan dengan 4,543 kes dilaporkan hari ini berbanding 4,343 kes semalam.

Ketua Pengarah Kesihatan, Tan Sri Dr Noor Hisham Abdullah berkata menerusi Twitter, data terbaharu itu menjadikan jumlah kumulatif kes di Malaysia setakat ini mencecah 2,510,852 kes.

Katanya, maklumat terperinci akan dimuatnaik ke laman web http://covidnow.moh.gov.my dengan data setiap hari dikemaskini selepas tengah malam.

Sehingga 8 November 2021: Jumlah kes COVID-19 yang dilaporkan adalah 4,543 kes (2,510,852 kes).Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam. pic.twitter.com/PKSKUuHJEM


Polis Sabah Tidak Benarkan Aktiviti Mandi-Manda, Berhimpun Di Tempat Awam Sambutan Malam Tahun Baharu

KOTA KINABALU: Aktiviti mandi-manda serta perhimpunan di tempat awam dan terbuka sempena sambutan tahun baharu tidak dibenarkan.

Pesuruhjaya Polis Sabah, Datuk Hazani Ghazali berkata, aktiviti mandi-manda pada malam ambang tahun baharu sudah menjadi budaya di negeri ini.

Bagaimanapun, tahun ini, beliau menasihatkan orang ramai agar tidak melakukan aktiviti mandi-manda di pantai-pantai berdekatan berikutan amaran cuaca hujan lebat dan angin kencang daripada Jabatan Meteorologi Malaysia.

Katanya, ini selaras dengan arahan yang dikeluarkan Menteri Kanan PertahanannDatuk Seri Ismail Sabri Yaakob pada 28 Dis bahawa krajaan tidak membenarkan perhimpunan di tempat awam dan terbuka seperti di taman rekreasi dan pantai sempena malam ambang tahun baharu.

Hazani berkata, PDRM Sabah dengan kekuatan 260 pasukan pemantau termasuk Pasukan Gerakan Am (PGA) dan Unit Peronda MPV di setiap daerah akan melakukan pemantauan prosedur operasi standard (SOP) Covid-19 dan rondaan di seluruh Sabah, terutama kawasan tumpuan  orang awam.

Katanya, pasukan unit peronda akan membuat hebahan tentang larangan berkumpul dan berhimpun.

“Sebarang pelanggaran SOP Perintah Kawalan Pergerakan Bersyarat (PKPB) akan diambil tindakan sewajarnya seperti dikenakan kompaun, ditangkap atau diarahkan bersurai,” katanya.

Dalam pada itu, beliau mengingatkan rakyat Sabah untuk terus patuh kepada SOP PKPB dalam usaha memutuskan rantaian jangkitan Covid-19. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Subsidi Rakyat Tak Mansuh, Tapi Pemberian Bertambah, Kata Annuar

KUALA LUMPUR: Menteri Komunikasi dan Multimedia Annuar Musa menjelaskan, kerajaan tidak menarik balik subsidi diberikan kepada rakyat, malah meningkatkan lagi pemberiannya bagi membantu meringankan beban mereka yang terkesan dengan kenaikan harga barang ketika ini.

Menurutnya, kerajaan sentiasa prihatin tentang masalah kos sara hidup dihadapi rakyat, sehingga telah menampung sejumlah RM43 bilion subsidi untuk pelbagai perkara.

“Sebagai menteri yang bertanggungjawab tentang komunikasi, saya nak nafikan sekeras-kerasnya, tidak pernah ada keputusan untuk menarik balik segala subsidi pada 31 Jul seperti didakwa. Ini adalah fitnah sangat besar dan sama sekali tidak benar dengan apa yang kerajaan telah putuskan.

“Kerajaan pimpinan perdana menteri buat keputusan jitu iaitu dasar membantu rakyat melalui subsidi dikekalkan, malah jumlah subsidi ditingkatkan, selain subsidi lama yang masih berjalan sedang dikaji agar pelaksanaannya lebih berkesan,” katanya dalam sidang media.

Beliau mengulas mengenai sebuah video di TikTok, yang mendakwa kerajaan akan menarik balik semua subsidi pada 31 Julai, sehingga mengakibatkan rakyat melakukan pembelian panik.

Semalam, Perdana Menteri Ismail Sabri Yaakob, mengumumkan kerajaan masih mengekalkan subsidi minyak masak dengan jumlah sebanyak RM4 bilion untuk tahun ini, bagi menanggung kategori minyak masak peket 1kg.

Perdana menteri berkata, program subsidi yang telah bermula sejak Jun 2007 itu, merupakan subsidi ditanggung kerajaan bagi minyak masak peket berharga RM2.50 1kg untuk kegunaan golongan B40, berbanding harga pasaran sebenar, RM9.

Annuar berkata, walaupun media sosial mempunyai akses kebebasan dalam menyalurkan sebarang maklumat dan pandangan, namun ia harus disertai dengan sikap tanggungjawab dan tidak disalah guna untuk tujuan tidak baik. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wakil Rakyat Sabah Tidak Mudah ‘Dipancing’ – Peter

KOTA MARUDU: Naib Presiden Parti Warisan Sabah (Warisan) Datuk Peter Anthony meletak keyakinan bahawa semua wakil rakyat Sabah mempunyai maruah yang tinggi dan tidak mudah ‘dipancing’ oleh mana-mana pihak.

Menteri Pembangunan Infrastruktur ini berkata, dakwaan bahawa kerajaan Sabah sudah tumbang sama sekali tidak benar.

“Kita menyangkal sekeras-kerasnya dakwaan sebegini kerana kami wakil rakyat Sabah masih menyimpan kepercayaan yang tinggi terhadap Ketua Menteri Datuk Seri Panglima Mohd Shafie Apdal untuk terus mentadbir negeri ini.

“Beliau (Shafie) juga masih Ketua Menteri yang sah untuk memimpin kerajaan di peringkat negeri Sabah. Tuduhan-tuduhan pihak tidak bertanggungjawab sebegitu jangan didengar kerana ini pembohongan semata-mata.

“Untuk makluman, wakil rakyat Sabah tidak akan teragak-agak membuat laporan polis terhadap mana-mana pihak yang cuba mengelirukan rakyat dengan memancing kami untuk berpaling menyokong mereka,” katanya selepas lawatan ke beberapa tapak projek pembangunan infrastruktur, di sini hari ini.

Peter berkata, tindakan cuba membeli wakil rakyat untuk menjatuhkan kerajaan pimpinan Warisan tidak akan berlaku.

Mengenai lawatan itu, beliau berkata, terdapat beberapa projek pembangunan yang tergendala disebabkan Perintah Kawalan Pergerakan (PKP).

Malah, beliau telah meminta jurutera daerah dari Jabatan Air Negeri Sabah dan Jabatan Kerja Raya (JKR) supaya memantau mutu pencapaian dan proses pelaksanaan projek. Ini bagi memastikan semua projek yang dilaksana dapat disiapkan mengikut jadual ditetapkan.

Turut hadir dalam lawatan itu adalah Ahli Dewan Undangan Negeri (ADUN) Liawan yang juga Pembantu Menteri Luar Bandar, Rasinin Koutis dan ADUN Tandek Anita Baranting.-BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Rampas Rokok Seludup Bernilai Lebih RM289 Ribu

TAWAU; 10 DISEMBER 2019 (Selasa) – Pasukan Gerakan Am (PGA) Batalion 14 Tawau berjaya menahan 4 lelaki yang sedang leka memindahkan beberapa kotak berisi 2-ribu 211 karton rokok seludup pelbagai jenis bernilai 289-ribu 532-ringgit 40-sen ke dalam tiga kenderaan dalam serbuan di Kampung Hidayat Batu 4, Jalan Apas, kelmarin.

Pegawai Pemerintahnya, Superitendan Yacob Murad dalam kenyataan berkata, seorang Warga tempatan dan tiga Warga Filipina berumur 24 hingga 54 tahun itu ditahan kira-kira pukul 7.30 malam selepas dikesan menjalankan aktiviti terbabit di dalam garaj kereta di Kampung tersebut.

Beliau berkata, semasa serbuan, pihaknya menemui 72 kotak berbungkus plastik hitam mengandungi 1-ribu karton rokok jenama L.A, 925 karton rokok Premium serta 286 karton rokok Suria Gudang Garam.

Katanya, kesemua rokok yang diperolehi dari Indonesia itu disyaki untuk di pasarkan di Tawau dan daerah lain di negeri ini.

Kesemua tangkapan dan barang rampasan bernilai 409-ribu 532-ringgit 40-sen diserahkan kepada pihak Polis untuk siasatan dan tindakan lanjut dibawah Seksyen 35 (1)(b) Akta kastam 1967.


Dua Ibu Bergaduh, Larang AADK Tahan Anak Positif Dadah

KOTA KINABALU: Dua ibu bertindak bergaduh sesama sendiri bagi mengelakkan anak mereka ditahan pasukan serbuan Agensi Anti Dadah Kebangsaan (AADK) dalam Ops Enforcerment yang dilaksanakan di seluruh Sabah termasuk Labuan.

Pengarah AADK Sabah Abdul Hamediee Ibrahim berkata itu adalah antara cabaran yang dihadapi selain dari tindakan penagih bertindak kasar dan cuba meloloskan diri dari ditahan.

“Kedua-dua ibu yang bergaduh menegaskan serta mempertahankan anak masing-masing dan mendakwa anak mereka terlibat dalam aktiviti penyalahgunaan dadah disebabkan oleh rakan sebaya.

“Anggota AADK terpaksa menenangkan kedua-dua wanita terbabit bagi meleraikan pertengkaran antara mereka,” katanya.

Bercakap lanjut mengenai operasi terbabit Abdul Hamediee berkata pihaknya menahan 88 individu keseluruhan bermula 22 hingga 24 Jun lalu.

“Kita menjalankan operasi di empat daerah keseluruhan termasuk Kota Kinabalu, Tawau, Labuan dan Keningau iaitu lokasi yang sudah dikenalpasti sebagai kawasan aktif dalam kegiatan dadah.

“Antara kawasan serbuan termasuklah Tanjung Batu, Merotai, Balung di Tawau, Kampung Luagan, Patikang dan Tuarid Taud bagi Keningau, Bukit Kuda, Sungai Bedaun, di Labuan dan Likas, Inanam serta Penampang di sini,” katanya.

Menurutnya kesemua tahanan berumur 17 hingga 51 tahun kini direman untuk membantu siasatan dan kes disiasat mengikut Seksyen 3(1) Akta Penagih Dadah (Rawatan dan Pemulihan) 1983.

Sehubungan itu, Abdul Hamediee berkata, orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi pejabat AADK Negeri Sabah di talian 088-243576 atau tampil ke mana-mana pejabat AADK berhampiran untuk tindakan segera.- Utusan Borneo


Jangkitan Tempat Kerja Cetus Dua Kluster Baharu di Sabah

KOTA KINABALU, 5 Julai : Jangkitan di tempat kerja mencetuskan dua lagi kluster baharu di sini, yakni kluster Jalan Kayu Madang dan kluster Lorong Berjaya, kata Menteri Kerajaan Tempatan dan Perumahan Sabah Datuk Masidi Manjun.

Masidi yang juga jurucakap kerajaan negeri berkaitan COVID-19 berkata kluster Jalan Kayu Madang sehingga hari ini mencatatkan 18 kes kumulatif melibatkan penularan jangkitan dalam kalangan pekerja sebuah syarikat di Taman Perindustrian Kota Kinabalu (KKIP) Selatan di sini.

Beliau berkata kluster itu dikesan apabila kes indeks seorang wanita berusia 31 tahun yang merupakan Pegawai Kawalan Kualiti di syarikat berkenaan disahkan positif COVID-19 di Klinik Kesihatan Manggatal pada 30 Jun, selepas bergejala demam dan hilang deria rasa sejak 27 Jun.

“Sebanyak 177 sampel dalam kalangan kontak rapat telah diambil dan 11 kes dikesan di Kota Kinabalu, manakala tujuh kes lagi di daerah Tuaran bagi kluster ini,” katanya menerusi kenyataan malam ini.

Katanya kluster Lorong Berjaya pula melibatkan jangkitan dalam kalangan kakitangan di premis perniagaan serta kuarters sebuah syarikat di Bandaran Berjaya, dengan sembilan kes kumulatif dikesan sehingga kini.

“Kes indeks bagi kluster ini merupakan seorang lelaki berusia 25 tahun yang merupakan petugas khidmat pelanggan dan bergejala sejak 29 Jun lepas, sebelum dikesan positif dalam ujian saringan COVID-19 di Permai Poliklinik Bandaran pada 30 Jun.

“Setakat hari ini, 104 sampel dalam kalangan kontak rapat telah diambil, daripada jumlah tersebut lapan kes dikesan positif,” katanya.

Masidi berkata aktiviti pengesanan kontak rapat dan siasatan lanjut bagi mengenal pasti punca jangkitan  kedua-dua kluster baharu berkenaan masih dijalankan.

Sementara itu, Masidi berkata Sabah merekodkan 263 kes positif baharu COVID-19 hari ini menjadikan jumlah kumulatif wabak itu 70,720 kes, manakala 232 pesakit sembuh dan dibenarkan keluar hospital, menjadikan jumlah kumulatif pesakit sembuh di Sabah 68,109. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ku Li Calon Terbaik Pengganti PM – Pakar

KUALA LUMPUR: Ahli Parlimen Gua Musang, Tengku Razaleigh Hamzah merupakan calon terbaik bagi menggantikan jawatan Perdana Menteri selepas perletakan jawatan Ahli Parlimen Pagoh, Tan Sri Muhyiddin Yassin semalam.

Pensyarah Sains Politik Pusat Pengajian Jarak Jauh Universiti Sains Malaysia (USM), Prof. Dr. Ahmad Fauzi Abdul Hamid menyifatkan veteran UMNO tersebut adalah pilihan tepat bagi menggantikan Presiden Bersatu itu yang telah hilang majoriti.

“Bagi saya Ku Li adalah calon tepat kerana kepimpinan beliau dalam UMNO selama ini telah terbukti. Beliau juga dikenali ramai terutamanya di peringkat antarabangsa setaraf bekas Perdana Menteri, Tun Dr. Mahathir Mohamad.

“Paling penting, beliau juga dihormati oleh semua parti termasuk DAP dan PKR kerana kewibawaan beliau dalam politik selama ini. Ku Li juga di dalam UMNO adalah individu paling bersih tidak seperti Ahli Parlimen yang lain,” jelasnya kepada Kosmo! semalam.

Jika dihitung berkenaan umur Ku Li yang menginjak 84 tahun ketika ini, jelas Fauzi faktor umur tidak timbul dan tidak perlu dibahas. Malaysia katanya sebelum ini pernah melantik kembali Mahathir pada usia 92 tahun. – K! Online


PKP: Dua Lelaki Ditahan Langgar Sekatan Jalan Raya Di Sandakan

SANDAKAN: Dua lelaki ditahan pihak polis kerana melanggar sekatan jalan raya COVID-19 di Batu 16, petang kelmarin.

Ketua Polis Daerah Sandakan, Asisten Komisioner Mohd Azhar Hamin berkata kedua suspek berumur 20 tahun dan 25 tahun ditahan sejurus berpatah balik selepas 20 minit kejadian.

“Lebih kurang 2.15 petang, pihaknya yang sedang menjalankan tugas memeriksa kenderaan yang melintas di sekatan jalan raya tersebut telah menahan sebuah kereta yang dinaiki dua lelaki untuk pemeriksaan.

“Semasa anggota yang bertugas bertanyakan dengan kedua-dua lelaki tersebut, mereka dari mana dan hendak pergi ke mana dan pemandu kereta tersebut telah menunjukkan sekeping kad seperti kad pengenalan tentera,” katanya.

Namun begitu, beliau berkata belum sempat memberi jawapan di mana pemandu kereta telah bertindak memecut kenderaan tersebut dengan laju melarikan diri dengan menghala ke arah Kampung Gum-Gum, Batu 16, Sandakan sehingga membahayakan keselamatan anggota yang bertugas.

“Lebih kurang 20 minit selepas itu, pihaknya telah menahan kenderaan bersama dua lelaki di sekatan jalan raya Batu 16 jalan menghala ke arah bandar Sandakan,” katanya.

Mohd Azhar berkata pihaknya telah membuat tangkapan terhadap kedua-dua lelaki tersebut serta merampas kenderaan yang dinaiki oleh mereka bersama sekeping kad pengenalan anggota Sukarelawan Angkatan Tentera Malaysia.

Beliau berkata pihaknya menjalankan siasatan di bawah Seksyen 269 Kanun Keseksaan, Seksyen 26 (2) Akta Polis dan  Peraturan 11(1) Peraturan- Peraturan Pencegahan & Pengawalan Penyakit Berjangkit 2020.


Tiada Anggota ESSCOM Lepas Tembakan Di Beluran

BELURAN: Kawasan Keselamatan Khas Pantai Timur Sabah (ESSCOM) menafikan pembabitkan anggotanya dalam kejadian tembakan rambang senjata ali di sebuah ladang, di sini, Sabtu lalu.

Komandernya Datuk Hazani Ghazali berkata, dalam kejadian jam 4.32 petang itu, sekumpulan lelaki berumur antara 34 hingga 44 tahun tiba di pintu utama ladang berkenaan menaiki kenderaan pacuan empat roda jenis Isuzu Dmax.

“Seorang daripada kumpulan lelaki berkenaan mengaku sebagai anggota ESSCOM dan mendesak pengawal keselamatan membenarkan mereka memasuki ladang tersebut untuk tujuan memburu.

“Bagaimanapun, seorang daripada mereka bertindak melepas beberapa das tembakan secara rambang ke udara menggunakan senjata api selepas mereka tidak dibenarkan masuk oleh pengawal keselamatan bertugas,” katanya menerusi kenyataan media, hari ini.

Tambahnya, saksi mendakwa kumpulan lelaki itu kemudian bertindak mengutip kelongsong peluru sebelum beredar dari lokasi kejadian.

“Laporan polis berhubung perkara itu sudah dibuat di Ibu Pejabat Polis Daerah Beluran dan tiada sebarang kecederaan berlaku.

“Ketika ini, kami sedang giat mengesan suspek termasuk senjata yang digunakan,” katanya.

Sementara itu, Hazani meminta orang ramai menghubungi Pusat Operasi (PUSOP) ESSCOM di talian 089-863181 jika berlaku sebarang keraguan berkaitan sebarang aktiviti jenayah atau penyamaran pasukan keselamatan. – BOrneoToday


Sabah FC Dijangka Muktamad Pemain Pertengahan Bulan Ini

KOTA KINABALU, 5 Dis : Kelab Bola Sepak Sabah (Sabah FC) dijangka memuktamadkan senarai akhir pemain pasukan itu termasuk pemain import pertengahan bulan ini, kata Ketua Pegawai Eksekutif Sabah FC Datuk Verdon Bahanda.

Beliau berkata Sabah FC kini telah selesai memuktamadkan 80 peratus senarai pemain dan mereka akan dipanggil untuk latihan pusat dalam masa terdekat.

“Pada masa ini, kita sedang perhalusi senarai pemain. Pemain senior akan diminta menandatangani kontrak pada masa terdekat agar mereka merasa ada ikatan dan selamat berada dengan kita,” katanya pada sidang media selepas menerima kunjungan hormat Kelab Penyokong Bola Sepak OKU Sabah di sini hari ini.

Dalam saingan Liga Super 2020, Sabah menamatkan cabaran di tempat ke-10 selepas mengumpul sembilan mata.

Ditanya usaha Sabah FC untuk mendapatkan khidmat bekas penyerang kebangsaan kelahiran Sabah, Rozaimi Abdul Rahman yang beraksi bersama Johor Darul Ta’zim (JDT) II dalam Liga Premier musim 2020, Verdon berkata penyerang itu tidak akan menyertai Skuad Tambadau pada saingan liga musim depan.

“Saya sendiri berjumpa dengan Rozaimi. Rundingan telah dijalankan antara Sabah FC dan beliau. Bagaimanapun kedua-dua pihak gagal mencapai kata sepakat. Sabah FC mengucapkan selamat maju jaya kepada beliau,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bomba Bantu Ambil Mayat Dibawah Rumah Perkampungan Atas Air

SANDAKAN: Pasukan Jabatan Bomba dan Penyelamat Malaysia (JBPM) Sandakan membantu mengambil mayat lelaki yang ditemukan di bawah rumah atas air di Kampung Cenderamata, Karamunting.

Ketua Balai Bomba Sandakan, Jimmy Lagung berkata, pihaknya menerima panggilan mengenai bantuan mengambil mayat mangsa di bawah rumah atas air pada jam 11.17 pagi.

Kemudian sekumpulan anggota bergegas ke lokasi kejadian bagi membantu Polis Diraja Malaysia (PDRM) mengambil mangsa dikenali sebagai Rahman Salleh, 31, yang berada di bawah rumah.

“Pasukan bomba mengambil mayat dengan menggunakan peralatan perlindungan diri (PPE) lengkap dan menyerahkan mangsa kepada PDRM untuk tindakan lanjut,” katanya dalam satu kenyataan hari ini.

Operasi tamat sepenuhnya pada jam 12.48 tengah hari.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Data daripada Kementerian Kesihatan pada Isnin menunjukkan terdapat 36 kluster Covid-19 aktif di negeri itu.


Lelaki Hilang Ditemukan Mati Dipercayai Dibaham Buaya

LAHAD DATU: Seorang lelaki yang dilaporkan hilang Sabtu lalu ditemukan mati lemas dipercayai dibaham buaya di Sungai Matamba, Silabukan di sini, semalam.

Mayat mangsa berusia 34 tahun ditemukan penduduk kampung sebelum memaklumkan kepada Balai Bomba dan Penyelamat (BBP) Lahad Datu.

Difahamkan, ketika ditemukan ada sebahagian anggota badan mangsa hilang disyaki dibaham buaya.

Ketua BBP Lahad Datu, Sumsoa Rashid berkata, pihaknya menerima laporan mengenai bot karam jam 11.50 malam Sabtu lalu dan operasi mencari dan menyelamat dilakukan keesokan pagi.

Katanya, anggota bomba dan dibantu orang awam mula menjalankan gerakan mencari dan menyelamat sepanjang Sungai Matamba iaitu lokasi perahu mangsa ditemui terbalik.

“Kawasan pencarian meliputi jarak sepanjang hampir 25 kilometer namun mangsa masih gagal ditemui.

“Gerakan mencari turut dibantu Agensi Penguatkuasaan Maritim Malaysia (APMM) namun sekali lagi pencarian tidak menemui sebarang tanda positif mangsa akan ditemui,” katanya ketika dihubungi, hari ini.

Menurutnya, pada jam 2.10 petang operasi ditangguh disebabkan cuaca yang tidak mengizinkan bomba manakala penduduk kampung meneruskan pencarian.

“Pada jam 6.04 petang semalam, anggota PBS Silabukan menghubungi balai bomba dan memaklumkan mangsa sudah ditemukan penduduk kampung berdekatan dengan perahu mangsa yang ditemui terbalik.

“Susulan penemuan itu, anggota bomba ke lokasi dan mangsa terus diserahkan kepada pihak polis untuk tindakan lanjut. Operasi ditamatkan jam 7 malam,” katanya.

Mayat dibawa ke Hospital Lahad Datu untuk bedah siasat sebelum diserahkan kepada keluarga. – HMetro


Semua Operasi Tamu Di Kota Belud Ditutup

KOTA BELUD: Susulan peningkatan kes Covid-19, Majlis Daerah Kota Belud (MDKB) memutuskan untuk menutup sementara operasi semua tamu di daerah ini berkuatkuasa serta merta.

Perkara itu dimaklumkan menerusi laman Facebook Majlis Daerah Kota Belud semalam.

Keputusan itu diambil sebagai langkah pencegahan dan penularan Covid-19 di daerah ini.

Dengan itu, semua aktiviti tamu di bawah seliaan MDKB tidak dibenarkan beroperasi atau ditutup sementara sehingga tarikh yang akan ditentukan kelak.

Penutupan operasi membabitkan Tamu Mingguan Kota Belud, Tamu Amanah Ikhtiar (AIM) Kota Belud, Tamu Taginambur, Tamu Pekan Nabalu, Tamu Pandasan, Tamu Rabu dan Pasar Malam, Kota Belud.

Bermula hari ini, dua lokaliti iaitu Kampung Lebak Moyoh dan Kampung Siasai Tamu diletakkan di bawah Perintah Kawalan Pergerakan Diperketatkan (PKPD) sehingga 8 April ini, berikutan kewujudan kluster Siasai Tamu yang merekodkan 11 kes positif setakat semalam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Video Intim: Azmin suruh Anwar Tengok Cermin

KUALA LUMPUR: Pergolakan dalaman PKR semakin parah meskipun rata-rata pimpinan mengatakan hubungan mereka baik-baik sahaja.

Hari ini, Menteri Hal Ehwal Ekonomi, Datuk Seri Mohamed Azmin Ali memulangkan paku buah keras kepada Presiden PKR, Datuk Seri Anwar Ibrahim berhubung syornya untuk beliau melepaskan jawatan sekiranya video intim itu sah dirinya.

Mohamed Azmin dengan tegas berkata, Anwar sepatutnya melihat cermin sewaktu menyatakan cadangan tersebut.

“Baca gerak bibir saya, beritahu dia (Anwar) dia perlu melihat lelaki di dalam cermin.

ARTIKEL BERKAITAN: Azmin perlu letak jawatan jika video intim sahih, kata Anwar

“Muhasabah. Suruh Anwar muhasabah. Tolong refleks muka sendiri dalam cermin,” katanya ketika ditemui media di lobi Parlimen di sini hari ini.

Ahli Parlimen Gombak itu berkata demikian ketika diminta mengulas berhubung cadangan Presiden PKR untuk beliau meletakkan jawatan sekliranya video intim yang didakwa miripnya dibuktikan benar.

Anwar hari ini ketika ditemui media berkata, Mohamed Azmin perlu meletakkan jawatan sekiranya video intim yang didakwa miripnya dibuktikan benar.

“Pandangan awal saya, dia (Mohamed Azmin) tak perlu letak jawatan. Tapi (sekarang) bergantung kepada penyiasatan.

“Kalau konklusif, dalam erti kata (dia merupakan) pelaku dalam adegan itu, sudah tentu dia kena letak jawatan,” kata Anwar.


50 KG Ikan Ditangkap Guna Bahan Letupan Dirampas Di Pasar Safma Kota Kinabalu

KOTA KINABALU, 15 Ogos: Penjualan ikan yang ditangkap menggunakan bahan letupan masih dilakukan di pasar Safma di sini dengan peniaga didapati menyorokkan hasil tangkapan itu di bawah meja selain meletakkannya di tepi dinding berhadapan kilang ais di pasar berkenaan sebelum dijual.

Tindakan peniaga itu dikesan dalam operasi bersama membabitkan Pasukan Polis Marin (PPM) Kota Kinabalu dan Jabatan Perikanan Sabah pada 12.30 hari semalam, yang turut merampas 50 kilogram ikan  dipercayai ditangkap menggunakan bahan letupan.

Dalam kenyataan hari ini, Komander PPM Wilayah 4 Sabah ACP Mohamad Pajeri Ali berkata Unit Risik PPM menjalankan risikan dan pemantauan selama beberapa hari di sekitar kawasan Safma Kota Kinabalu bagi mengenal pasti individu yang menjual ikan bom.

Menurutnya dalam operasi tersebut, 11 meja peniaga ikan telah diperiksa dan  pemeriksaan terhadap pelbagai jenis ikan dilakukan sendiri pegawai Jabatan Perikanan bagi mengenal pasti ikan yang ditangkap menggunakan bahan letupan.

“Objektif utama operasi ini adalah bagi membanteras dan mengekang sebarang aktiviti dan kegiatan pengeboman ikan dan penjualan ikan bom di pasaran,” katanya.

Mohamad Pajeri berkata keseluruhan nilai rampasan dianggarkan berjumlah RM700 bersama dengan sebuah tong berwarna merah.

Katanya kes diserah kepada Jabatan Perikanan dan disiasat di bawah Seksyen 26(1)(c) Akta Perikanan 1985, jika disabitkan kesalahan, pelaku boleh dihukum mengikut Seksyen 25 (b) akta sama, memperuntukkan denda maksimum RM20,000 atau penjara selama dua tahun, atau kedua-duanya.


Stres Punca Orang Muda Maut Diserang Sakit Jantung: Pakar

SHAH ALAM – Pakar kesihatan mendedahkan stres menjadi faktor utama golongan muda maut akibat serangan jantung.

Pengamal perubatan am, Dr Zubaidi Ahmad berkata, serangan sakit jantung bukan hanya dipengaruhi oleh faktor kesihatan seperti tekanan darah tinggi, diabetes dan obesiti, bahkan stres telah dibuktikan berdasarkan penemuan baharu oleh pakar perubatan.

“Stres itu menjadi penyebab masalah serangan sakit jantung dalam kalangan orang muda. Banyak penemuan baharu yang diterbitkan dalam jurnal. Kita tengok stres berlaku kepada kebanyakan orang. Stres ini akan menyebabkan jantung kita tidak berfungsi dengan normal.

“Sesetengah orang, dia ingat dia tiada stres tetapi kalau lihat degupan jantung, degupannya laju. Tak cukup tidur, asyik bermimpi, naik baran tetapi dia kata dia tiada stres. Stres ini sukar dikesan bukan seperti penyakit kronik yang lain.

“Stres dalam golongan orang muda ini saya percaya pertama keadaan pekerjaan, kewangan, hubungan sesama kawan dan masalah persekitaran. Masalah ini akan menjadi penyebab kepada stres dan bahaya. Cuma tidak ada orang yang rasa dia stres,” katanya kepada Sinar Harian.

Bahkan menurut Dr Zubaidi, beliau sendiri pernah berdepan dengan beberapa pesakit kronik yang disebabkan oleh stres.

“Contohnya saya berdepan kes seorang lelaki yang merupakan pengajar kecergasan di gimnasium. Disebabkan dia banyak bekerja, tak banyak rehat, dia sendiri mengaku dia kena strok.

“Begitu juga dengan selebriti dan pelakon. Mereka banyak terlibat dengan penggambaran. Tidak cukup tidur. Itu menyebabkan stres pada diri dia dan mungkin ditambah dengan stres sekeliling. Anak dan isteri terpaksa tinggal. Ini menyebabkan jantung dia mengalami masalah fungsi,” katanya.

Beliau berkata demikian ketika ditanya mengapa golongan muda pada masa kini mudah berdepan risiko serangan jantung walaupun menjalani kehidupan yang sihat.

Terbaru pelakon Malaysia yang mencipta nama di Indonesia, Ashraf Sinclair, 40, dilaporkan meninggal dunia pagi semalam dipercayai akibat serangan jantung di Jakarta, Indonesia.

Ashraf meninggal dunia awal pagi, kira-kira jam 3.45 waktu tempatan dan berita sedih itu disahkan oleh pengurus isterinya, Bunga Citra Lestari, Doddy menerusi perbualan aplikasi WhatsApp.

Mengulas lanjut Dr Zubaidi berkata, sekiranya stres dibiarkan tanpa diubati, dalam tempoh lima hingga 10 tahun, seseorang pesakit akan berdepan dengan kesannya.

“Stres ini juga mengambil masa. Bukan hari ini kita stres dapat serangan jantung. Sebenarnya mengambil masa yang sama dengan serangan jantung. Kita tidak tahu kita ada penyakit kronik. Kalau ikut kajian, stres dalam kalangan rakyat Malaysia sudah makin tinggi. Dalam 50 peratus.

“Sebab itu saya minta, selama ini kita hanya fokus kepada obesiti, tetapi kita juga harus fokus kepada stres sebab sekarang ini ramai orang dah stres. Kita stres di jalan raya. Itu tanda-tanda dia,” katanya.

Dalam pada itu katanya, stres juga mendatangkan seperti masalah mental, kemurungan dan boleh menyebabkan pesakit mempunyai keinginan untuk membunuh diri.

INFO: Artis dan ahli sukan Malaysia yang meninggal dunia kerana serangan jantung

Pelakon Malaysia yang mencipta nama di Indonesia, Ashraf Sinclair, 40, dilaporkan meninggal dunia pada 18 Februari 2020 dipercayai akibat serangan jantung di Jakarta, Indonesia.

Ashraf atau nama sebenarnya Ashraf Daniel Mohammed Sinclair meninggal dunia kira-kira jam 3.45 waktu tempatan.

Ashraf yang lahir di London, England pada 18 September 1979 mengahwini penyanyi Indonesia, Bunga Citra Lestari pada 2008 dan mempunyai seorang anak lelaki yang baru berusia 10 tahun, Noah Aidan Sinclair.

Pelakon Mohd Faizal Yusuf, 33, meninggal dunia di Pusat Rawatan Islam, Kuala Lumpur kira-kira jam 1.45 petang akibat serangan jantung pada 1 Januari 2011.

Faizal dikatakan pengsan di rumahnya di Anjung Villa Bandar Baru Sentul di sini kira-kira 9 pagi akibat serangan jantung sebelum dibawa ke hospital untuk mendapatkan rawatan.

Allahyarham pernah berkahwin sebelum bercerai dengan penyanyi Siti Nordiana dan dikurniakan seorang anak lelaki, Mohd Rayyan Nakhaie.

Pelakon, penerbit dan hos program TV, Hani Mohsin, 41, meninggal dunia di Terminal Penerbangan Tambang Murah (LCCT) pada 25 Julai 2006.

Hani disahkan menghembuskan nafas terakhir akibat serangan jantung oleh Hospital Serdang selepas beliau dibawa dari Klinik Pusrawi di LCCT.

Allahyarham ketika itu sedang menunggu penerbangan ke Alor Setar, Kedah sebelum pergi ke Langkawi.

Vokalis kumpulan Fotograf, Shamrin atau nama sebenarnya Mohd Shamrin Abd Samad, 45, meninggal dunia akibat sakit jantung kira-kira jam 6.40 petang pada 11 November 2010 ketika menyertai perlawanan bola sepak persahabatan dengan sebuah syarikat insurans di Kelab Sulatan Sulaiman, Kuala Lumpur.

Allahyarham yang popular dengan lagu Di Alam Fana Cinta pada era 90-an mengadu kekejangan otot semasa bermain bola sepak sebelum terduduk di atas padang.

Sebelum meninggal dunia, dia mengadu kepenatan kerana menghadiri pertunjukan pentas malam sebelumnya.

Penjaga gol nombor satu Terengganu FC, Mohd Suffian Abd Rahman meninggal dunia akibat serangan jantung pada 17 Ogos 2019.

Pemergian pemain berusia 41 tahun itu mengejutkan ramai pihak berikutan pasukan yang diwakilinya akan menentang Negeri Sembilan dalam saingan Piala Malaysia pada malam berkenaan.

Bekas penjaga gol kebangsaan itu menghembuskan nafas terakhir di rumahnya di Kampung Bukit Tunggal, Kuala Terengganu.

Pemain bola keranjang kebangsaan, Jacky Ng Kiat Kee, 25, meninggal dunia dipercayai akibat sakit jantung ketika menyertai satu kejohanan jemputan di China pada 28 Julai 2013.

Perkara itu disahkan Setiausaha Agung Persatuan Bola Keranjang Kebangsaan pada ketika itu, Chey Tat Woon.

Beliau berkata mendiang dilaporkan pengsan ketika berada di bangku pemain simpanan pada kira-kira 4.30 petang waktu tempatan di Jinjiang.


Sidang Dewan Rakyat kali ini dijangka hangat

KUALA LUMPUR: Dewan Rakyat yang mula bersidang, hari ini, dijangka hangat dengan pelbagai isu serta usul bakal dibangkitkan Ahli Parlimen kedua-dua blok kerajaan dan pembangkang.

Paling menarik perhatian, permulaan persidangan kali ini menyaksikan banyak perubahan berlaku pada kedudukan kerusi Ahli Parlimen, khususnya membabitkan bekas wakil rakyat Barisan Nasional (BN) yang kini menyertai parti kerajaan.

Kedudukan Ahli Parlimen Bagan Datuk, Datuk Seri Dr Ahmad Zahid Hamidi sebagai Ketua Pembangkang juga berubah selepas BN bersetuju melantik Ahli Parlimen Bera, Datuk Seri Ismail Sabri Yaakob menjadi penyandang baharu.

Kerusi ketua whip BN di barisan depan blok pembangkang pula akan diisi oleh Ahli Parlimen Padang Terap, Datuk Seri Mahdzir Khalid yang menggantikan Ismail.

Kemasukan ramai bekas Ahli Parlimen UMNO ke dalam Parti Pribumi Bersatu Malaysia (BERSATU) menyaksikan suara di blok kerajaan semakin dominan berbanding blok pembangkang.

Namun, ia belum cukup bagi kerajaan memperoleh kedudukan dua per tiga dalam Dewan Rakyat, untuk membolehkan mereka melakukan pindaan terhadap Perlembagaan Persekutuan.

Beberapa isu dan usul juga dijangka dibangkitkan sepanjang tempoh persidangan kali ini, antara lain menyentuh isu penghinaan ke atas Nabi Muhammad SAW, himpunan penyokong lesbian, gay, biseksual dan transgender (LGBT), ekonomi serta kos sara hidup rakyat.

Agenda perpaduan ummah yang digerakkan UMNO dan PAS ketika ini sehingga menjadi bahan perdebatan politik, dijangka disentuh dalam sesi perbahasan oleh kedua-dua blok.

Isu berkaitan usul pindaan ke atas Akta Kesalahan Keselamatan (Langkah-Langkah Khas) 2012 (SOSMA) dan Akta Pencegahan Jenayah (POCA) serta Akta Pencegahan Keganasan (POTA), turut disentuh kali ini.

Pagi ini, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah ibni Sultan Haji Ahmad Shah Al-Musta’in Billah akan merasmikan Istiadat Pembukaan Mesyuarat Penggal Kedua Parlimen Ke-14.

Ini adalah kali pertama baginda merasmikan istiadat pembukaan persidangan Dewan Rakyat selepas dimasyhurkan sebagai Sultan Pahang keenam menggantikan Paduka Ayahanda Sultan Ahmad Shah pada 15 Januari dan ditabalkan sebagai Yang di-Pertuan Agong Ke-16 pada 31 Januari lalu.

Baginda menggantikan Sultan Muhammad V yang meletakkan jawatan sebagai Yang di-Pertuan Agong Ke-15 berkuat kuasa 6 Januari lalu selepas memegang tampuk pemerintahan negara sejak 13 Disember 2016.

Persidangan Dewan Rakyat berlangsung selama 20 hari hingga 11 April depan.

Berdasarkan aturan, mesyuarat akan dimulakan dengan Usul Menjunjung Kasih dan Perbahasan Titah Diraja selama dua minggu, dijadual bermula esok.

Kemudian, diikuti dengan menteri-menteri menjawab Perbahasan Titah Diraja pada minggu ketiga.

Urusan minggu ke-4 dan ke-5 adalah perbahasan bagi rang undang-undang dan urusan kerajaan yang lain.

Setiausaha Dewan Rakyat, Datuk Rosmee Hamzah, sebelum ini dilaporkan sebagai berkata, selaras dengan reformasi Parlimen, Yang di-Pertua Dewan Rakyat sudah memutuskan sesi Pertanyaan Jawab Lisan ditetapkan selama enam minit bagi setiap pertanyaan, mulai mesyuarat ini.

“Ini bagi membolehkan sebanyak mungkin pertanyaan lisan dijawab oleh pihak kementerian dalam tempoh sejam 30 minit mengikut Peraturan Mesyuarat 24(5) Peraturan-peraturan Majlis Mesyuarat Dewan Rakyat.

“Pemberitahuan mengenai penetapan masa pertanyaan jawab lisan sudah dikeluarkan pada 4 Mac lalu,” katanya. – Berita Harian


PKR, PH Plus Bakal Terkubur Di Sabah

Bukan sahaja PKR akan mati di Sabah, malah Pakatan Harapan (PH) Plus bakal terkubur kerana tindakan Presidennya, Datuk Seri Anwar Ibrahim ingin bekerjasama dengan UMNO.

Bercakap kepada Utusan Online , Ketua Wira Warisan, Datuk Mohd Azis Jamman berkata, ini kerana pengkhianatan tersebut sudah pasti tidak boleh diterima ahlinya seperti mana ahli UMNO yang tidak boleh menerima sebarang bentuk kerjasama dengan Anwar.

“Terpulang kepada akar umbi PKR (Parti Keadilan Rakyat) kerana realitinya juga Warisan sudah tidak berada dalam PH Plus. Kita bukan lagi PH Plus sejak Anwar secara terbuka ingin bekerjasama dengan Kluster mahkamah UMNO.

“Ini kerana jika benar prinsip yang mereka perjuangkan selama ini menjadi pegangan dan bukan retorik semata-mata, maka saya tidak fikir walaupun ahli akar umbi PKR setuju dengan langkah Anwar untuk bekerjasama dengan kluster mahkamah sebagaimana ramai akar umbi UMNO juga menolak untuk bekerjasama dengan Anwar,” katanya.

Terdahulu, perwakilan Angkatan Muda Keadilan (AMK) Sabah, Wendy Agung Baruh menggesa supaya PKR tidak mengemis bantuan pihak lain termasuk daripada Tun Mahathir Mohamad dan Warisan.

Perkara itu mengundang ketidakpuasan hati Mohd Azis sendiri dengan menegaskan, Warisan tiada masalah jika PKR mahu bergerak solo semasa PRU nanti memandangkan pengaruh parti tersebut tidak sehebat mana walaupun mereka lebih awal bertapak di negeri itu sebelum penubuhan Warisan.

“Jika AMK merasakan mereka ingin bergerak sendiri dalam pilihan raya umum (PRU) akan datang termasuk di Sabah, kita tidak menghalang dan Warisan pun tidak terhegeh-hegeh untuk bergantung harap dengan PKR.

“Biar keputusan PRU lepas menjadi bukti, sebelum Warisan lahir di Sabah, PKR merupakan parti pembangkang utama di Sabah dan semasa zaman kegemilangan dan kekuatan PKR ketika slogan reformasi bergema seluruh negara masa itu, kalau tidak silap jumlah kerusi terbanyak pernah dimenangi PKR (di Sabah) hanya lapan,” katanya lagi.

“PKR sudah makin pupus di Sabah dan jika mereka memilih untuk berkonfrontasi dengan parti tempatan, saya yakin pilihan raya akan datang, PKR juga akan pupus di negeri di negeri ini,” ujarnya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AirAsia Sahkan Dapat Pinjaman Sabah Development Bank

KUALA LUMPUR: AirAsia Group Bhd mengesahkan ia memperoleh pinjaman sebanyak RM300 juta daripada Sabah Development Bank Bhd (SDB) dan bukan daripada mana-mana pembiayaan atau jaminan kerajaan.

Syarikat penerbangan tambang rendah itu dalam makluman kepada Bursa Malaysia hari ini, berkata pinjaman berkenaan diperoleh sebagai sebahagian daripada langkah pengumpulan dana kumpulan dan usahanya untuk meneroka perniagaan digital.

AirAsia berkata pinjaman itu bertujuan terutamanya untuk meningkatkan kehadiran logistik AirAsia di Sabah yang dalam proses itu akan mewujudkan lebih 100,000 pekerjaan baharu.

Dana itu akan digunakan untuk projek pembangunan tertentu, termasuk menubuhkan rantaian bekalan makanan digital OurFarm (platform e-dagang pertaniannya) dan kemudahan rantaian sejuk beku di Sabah (peruntukan RM170 juta) selain membiayai sebahagian daripada projek untuk menjadikan Lapangan Terbang Antarabangsa Kota Kinabalu sebagai hab antarabangsa bagi AirAsia Bhd (RM110 juta).

Sejumlah RM10 juta akan digunakan bagi meningkatkan platform e-dagang dan kebolehpasaran produk dari Sabah dan RM10 juta lagi untuk mempromosikan lagi destinasi pelancongan Sabah di airasia.com, aplikasi super digital AirAsia,” kata syarikat itu.-BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami didakwa pukul isteri

KOTA KINABALU: Seorang pemilik bengkel kereta dihadapkan ke Mahkamah Sesyen, di sini, hari ini, atas pertuduhan memukul isterinya dengan tukul besi dan tali pinggang.

Tertuduh, Hasrol Hassan, 27, bagaimanapun mengaku tidak bersalah selepas pertuduhan terhadapnya dibacakan di hadapan Hakim Indra Ayub.

Mengikut pertuduhan, lelaki itu didakwa memukul Suziwati Osman, 26, di sebuah rumah di Simpang Bubut, Jalan Penghulu Tuah, Labuan, pada jam 8 pagi, 28 Oktober tahun lalu.

Pertuduhan terhadapnya dikemukakan mengikut Seksyen 324 Kanun Keseksaan dan dibaca bersama Seksyen 326A kanun sama yang memperuntukkan hukuman penjara 20 tahun atau denda atau sebatan atau mana-mana dua daripada seksaan itu.

Pendakwaan dikendalikan Timbalan Pendakwa Raya, Umar Faiz manakala tertuduh tidak diwakili peguam.

Terdahulu, tertuduh memohon diberikan kebenaran ikat jamin dan berjanji tidak akan mengganggu saksi atau mangsa.

Bagaimanapun, hakim tidak membenarkan permohonan itu dan menetapkan tertuduh supaya ditahan di penjara Kepayan.

Indra turut mengarahkan tertuduh melantik peguam bagi mewakilinya dan menetapkan tarikh pengurusan kes pada 12 Februari ini sebelum perbicaraan dijalankan pada 11 dan 12 April depan. – Berita Harian


Marah Kena Saman, Lelaki Langgar Kenderaan JPJ Guna Jengkaut

KENINGAU: Marah akibat disaman, seorang lelaki nekad melanggar pacuan empat roda milik Jabatan Pengangkutan Jalan (JPJ) hingga terbalik menggunakan jengkaut yang dipandunya.

Kejadian berlaku ketika sepasukan anggota JPJ dikatakan melakukan operasi secara rondaan di Jalan Kepayan, dekat Kampung Magatang, di sini, menyebabkan kenderaan milik pasukan penguat kuasa itu remuk.

Berdasarkan maklumat, anggota terbabit dikatakan mengesyaki jengkaut terbabit yang mencurigakan dan menahannya untuk tujuan pemeriksaan, sebelum pemandunya didapati tidak memiliki lesen memandu kelas F.

Selepas saman dikeluarkan, pemandu yang tidak berpuas hati itu tiba-tiba melanggar kenderaan milik JPJ sehingga terbalik.

Beberapa video mengenai insiden itu tular di media sosial memaparkan anggota JPJ cuba memujuk pemandu jengkaut terbabit, namun tidak diendahkan.

Sementara itu, Ketua Polis Daerah Keningau, Deputi Superintendan Nor Rafidah Kasim ketika dihubungi mengesahkan kejadian itu dan kenyataan mengenainya akan dikeluarkan dalam masa terdekat.

Difahamkan, tiada anggota JPJ yang tercedera, namun kenderaan dilanggar lelaki terbabit rosak teruk. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tindakan Tegas Terhadap Individu Guna Nama Timbalan Menteri Kaut Keuntungan

KOTA KINABALU: Pusat Khidmat Rakyat Parlimen Sepanggar tidak mengeluarkan sebarang sokongan kepada permohonan IMM13, MYPR dan MYKAS seperti didakwa oleh pihak tertentu.

Ahli Parlimen Sepanggar, Datuk Mohd Azis Jamman berkata ini kerana sebarang permohonan harus mengikut proses undang-undang dan Perlembagaan negara.

“Saya mengambil maklum berhubung sebuah syarikat menyediakan perkhidmatan menaip dan memberi akuan bersumpah yang mengambil kesempatan dengan memanipulasi pemegang IMM13, MYPR dan MYKAS kononnya mereka boleh mendapatkan sokongan daripada saya.

“Laporan mengenai kegiatan syarikat tersebut sudah saya terima dan saya juga sudah mengarahkan tindakan tegas diambil terhadap pihak syarikat serta individu yang terlibat dalam kegiatan tersebut,” katanya dalam kenyataan di sini hari ini.

Mohd Azis yang juga Timbalan Menteri Dalam Negeri memberitahu, ekoran tindakan syarikat itu yang didakwa menggunakan nama beliau untuk mengaut keuntungan, pihak polis telah menahan reman beberapa individu daripada syarikat tersebut.

Menurut beliau Pusat Khidmat Rakyat itu dikunjungi orang ramai setiap hari dan sesuai dengan peranannya membantu rakyat, maka tidak wajar untuk menyekat daripada orang ramai datang bagi mengadu mahu pun menghantar permohonan.

Bagaimanapun beliau menegaskan tidak ada sokongan dikeluarkan daripada pihaknya mahu pun daripada pejabatnya untuk permohonan IMM13, MYPR dan MYKAS.

Katanya kakitangan di Pusat Khidmat Rakyat Parlimen Sepanggar hanya mengumpul permohonan yang dihantar dan mereka juga tidak terlibat dalam kegiatan mengeluarkan sokongan seperti didakwa.

Tular di media sosial gambar orang ramai dipercayai pemegang IMM13 menyediakan surat permohonan MyPR kononnya yang akan disokong oleh Azis kelak.-SabahNewsToday


Pekerja Hilang Ketika Memancing, Dipercayai Dibaham Buaya Di Lahad Datu

HILANG SEMASA MEMANCING, PEKERJA LADANG DIPERCAYAI DIBAHAM BUAYAd

LAHAD DATU; 10 JUN 2019 (Isnin) – Pekerja ladang lelaki dikhuatiri hilang dipercayai di baham buaya di sebuah Ladang di Jalan Temenggung Lahad Datu, petang kelmarin.

Pusat Gerakan Operasi (PGO) Jabatan Bomba dan Penyelamat Negeri dalam kenyataan berkata, sebaik Balai Bomba dan Penyelamat Lahad Datu menerima panggilan pada 8.02 pagi tadi, PBK II Julkifli Harry bersama 3 anggota respon ke lokasi melalui jarak 65 kilometer bagi operasi Mencari dan Menyelamat.

Difahamkan, mangsa berumur 44 tahun warga Indonesia itu disyaki dibaham buaya selepas dilaporkan hilang semasa sedang memancing di sebatang sungai di ladang terbabit kira-kira pukul 4 petang.


Pesawat Khas Digunakan Untuk Bawa Balik Pelajar Sabah, Sarawak Di Semenanjung

PUTRAJAYA: Pesawat yang digunakan untuk menghantar pulang pelajar Sabah dan Sarawak di Semenanjung, akan turut digunakan untuk membawa balik pelajar Semenanjung yang berada di kedua-dua negeri itu.

Menteri Kanan (Kluster Keselamatan), Datuk Seri Ismail Sabri Yaakob berkata, ia adalah kerana pesawat itu merupakan pesawat khas dan kos perjalanannya ditanggung sepenuhnya oleh kerajaan.“Inilah kebaikan kerajaan kita dan saya percaya pesawat sama akan kita bawa pelajar Semenanjung yang berada di Sabah dan Sarawak,” katanya dalam sidang media harian di Putrajaya, hari ini.

Pada Jumaat lepas, Ahli Parlimen Bera itu dilaporkan sebagai berkata, penghantaran pulang pelajar ke Sarawak dan Sabah akan bermula Jumaat ini membabitkan lima lapangan terbang.

Lapangan terbang yang terbabit ialah Lapangan Terbang Sultan Mahmud, Kuala Terengganu, Lapangan Terbang Antarabangsa Kuala Lumpur (KLIA), Lapangan Terbang Antarabangsa Pulau Pinang dan Lapangan Terbang Antarabangsa Senai.

Dalam pada itu, Ismail Sabri berkata, Pelajar dari 5 insitusi pengajian tinggi di Zon Utara telah selamat tiba ke rumah masing-masing di Zon Tengah.

“Kementerian Pengajian Tinggi (KPT) akan menghantar pulang 653 pelajar di Zon Utara ke kampung halaman di Zon Utara dan 280 pelajar di Zon Sarawak ke kampung halaman di Zon Sarawak mulai hari ini dan esok,” katanya lagi. – Awani


Suryady Galak Lebih Ramai Usahawan Belia Di Sabah Daftar “Lesen PMS”

TAWAU: Pembantu Menteri Belia & Sukan Sabah, YB Andi Muhammad Suryady Hj Bandy menyeru agar lebih ramai usahawan belia di negeri ini mendaftar perniagaan mereka menggunakan sistem ePerolehan atau lebih dikenali sebagai “Lesen PMS”.

Beliau ditemui ketika turun padang menjayakan program Sanang Baitu Daftar ePerolehan (SBDeP) bagi Zon Tawau di LA Hotel Tawau anjuran Perbendaharaan Malaysia Sabah, Kementerian Kewangan Malaysia dengan kerjasama Commerce Dot Com Sabah.

“Saya berharap agar lebih ramai usahawan belia bukan sahaja di Daerah Tawau, malah di seluruh Sabah untuk mendaftarkan perniagaan mereka di dalam sistem ePerolehan bagi memudahkan sebarang urusan berkaitan perolehan kerajaan.”

Beliau yang juga Adun N.71 Tanjung Batu itu turut menyerahkan sumbangan dana khas bantuan bayaran lesen kepada usahawan belia yang LULUS SERTA MERTA ‘Lesen PMS’ dalam program tersebut, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Diugut sebar gambar separuh bogel

IMPIAN seorang gadis ingin menjadi model bertukar menjadi mimpi ngeri apabila diugut gambar separuh bogel miliknya akan disebarkan oleh individu yang dikenalinya melalui akaun Instagram.

Difahamkan, gadis berusia 15 tahun itu mengenali individu yang mengaku sebagai pengurus model melalui Instagram pertengahan bulan lalu dan menawarkan pekerjaan kepadanya.

Mangsa yang terpedaya dengan tawaran kerja itu menghantar gambar separuh bogel sebelum menyedari dia ditipu selepas diminta membuat bayaran sebanyak RM500 bagi mengelak gambarnya disebar kepada orang lain.

Susulan itu, gadis berkenaan melaporkan kejadian kepada polis untuk tindakan lanjut pada Jumaat lalu.

Ketua Polis Daerah Beaufort Deputi Superintendan Azmir Abd Razak berkata, siasatan mendapati ketika mangsa berada di rumahnya di Beaufort, seorang pemilik akaun Instagram bernama fordhaneem memperkenalkan diri sebagai pengurus model yang sedang mencari model.

“Suspek meminta mangsa mengisi borang yang diberikan melalui mesej di Instagram dan meminta mangsa memberikan gambar bogel untuk dijadikan panduan saiz baju.

“Pada hari sama, mangsa yang terpedaya menghantar beberapa gambar berpakaian serta separuh bogel kepada suspek.

“Selepas itu, mangsa diminta untuk menghantar gambar tanpa pakaian dari pusat sehingga kaki menyebabkan mangsa mengesyaki suspek penipu dan tidak lagi melayan mesej suspek,” katanya ketika dihubungi hari ini.

Azmir berkata, siasatan lanjut mendapati akhir Mac lalu, mangsa kemudian menerima mesej daripada aplikasi WhatsApp daripada seorang individu yang memperkenalkan diri sebagai Harith.

“Suspek menyatakan menerima gambar separuh bogel mangsa daripada fordhaneem dan menyatakan jika tidak mahu gambar itu tersebar, suspek boleh membantunya tetapi mangsa perlu membuat bayaran sebanyak RM500.

“Suspek juga mengugut mangsa sekiranya gagal membuat bayaran, gambar itu akan tersebar.

“Namun mangsa tidak membuat sebarang bayaran dan mengesyaki dua individu itu adalah orang yang sama,” katanya.

Katanya, mangsa tiada maklumat berhubung pemilik akaun Instagram itu bagaimanapun polis berjaya menjejaki suspek yang berusia 17 tahun sebelum ditahan di Kamunting, Perak.

“Lelaki dalam kes ini berjaya dikenal pasti dan direman selama enam hari untuk siasatan lanjut.

“Kes disiasat mengikut Seksyen 12 Akta Kesalahan-Kesalahan Seksual Terhadap Kanak-Kanak 2017,” katanya.


Kes Covid-19 Masih Meningkat, Kata KP Kesihatan

KUALA LUMPUR: Kes harian baharu Covid-19 meningkat sebanyak 27.9% dalam tempoh 3 hingga 9 Julai lepas berbanding minggu sebelumnya, kata Ketua Pengarah Kesihatan Dr Noor Hisham Abdullah.

Beliau berkata, kes baharu dilaporkan dalam tempoh itu adalah 21,355 berbanding 16,694 kes pada 26 Jun hingga 2 Julai.

“Bilangan kes sembuh bagi 3 hingga 9 Julai turut meningkat sebanyak 14.6% iaitu daripada 14,293 kes kepada 16,379 kes,” menurutnya dalam kenyataan mengenai situasi semasa Covid-19 hari ini.

Hisham berkata, ini menjadikan kumulatif kes baharu kini sebanyak 4,592,710 manakala kes sembuh pula ialah 4,521,579.

Beliau berkata, kes kematian juga menunjukkan peningkatan sebanyak 46.2% iaitu daripada 26 kepada 38 kes pada minggu lepas, menjadikan jumlah kematian kini adalah 35,809.

Menurutnya, purata kes aktif setiap hari bagi minggu lepas ialah 32,145 iaitu peningkatan sebanyak 11% berbanding minggu sebelumnya.

Beliau berkata, jumlah kemasukan pesakit Covid-19 ke hospital awam bagi setiap 100,000 penduduk turut meningkat sebanyak 15 peratus pada minggu lepas dengan pesakit kategori 1 dan 2 meningkat 14% manakala pesakit kategori 3, 4 dan 5 sebanyak 17 peratus.

“Untuk trend kes aktif harian Covid-19 yang dipantau secara maya oleh Pusat Penilaian Covid-19 (CAC) Maya pada minggu lepas, ia meningkat 23.4% berbanding pada akhir minggu sebelumnya (dari 43,203 kes kepada 53,306 kes),” katanya.

Hisham juga berkata, purata nilai kadar kebolehjangkitan (RT) menunjukkan peningkatan sebanyak 4.8% pada minggu lepas berbanding minggu sebelumnya.

Katanya sehingga kini, terdapat 13 kluster Covid-19 yang masih aktif dan dipantau di negara ini.

Sempena sambutan Aidiladha, Hisham mengingatkan seluruh rakyat bahawa kes harian Covid-19 kini semakin meningkat dan individu yang tidak bergejala berkemungkinan menjadi pembawa virus itu.

“Meskipun telah berada dalam fasa peralihan ke endemik, perlu diingatkan bahawa Covid-19 masih lagi menjadi musuh utama dan usaha memerangi penyakit ini masih berterusan.

“Justeru, masyarakat digalakkan untuk melakukan ujian kendiri sebelum pulang ke kampung untuk beraya,” katanya.

Beliau turut menasihati orang ramai supaya memakai pelitup muka di kawasan sesak bagi melindungi golongan berisiko tinggi seperti warga emas dan kanak-kanak daripada dijangkiti Covid-19. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Setahun ‘Langkah Sheraton’: Antara Kerajaan Prihatin Rakyat, Pengkhianatan, Malapetaka

PETALING JAYA: Setiausaha Agung PAS Takiyuddin Hassan mengucapkan rasa syukur atas proses pertukaran berlaku pada 23 Feb tahun lalu, yang digelar “Langkah Sheraton”, yang membawa kepada pembentukan sebuah kerajaan “prihatin rakyat”.

“Setahun lalu, 23 Feb 2020 jatuhnya regim 22 bulan yang tidak cakna rakyat, memerintah dengan haloba (oportunis), syukur diganti kerajaan prihatin rakyat, no one will left behind (tiada sesiapa akan diabaikan),” kata Menteri di Jabatan Perdana Menteri itu di Twitter.

Pada tarikh itu, Pakatan Harapan (PH) kehilangan majoriti untuk membentuk kerajaan persekutuan susulan keputusan PPBM dan 11 Ahli Parlimen PKR keluar daripada gagasan berkenaan.

PH yang sebelum ini membentuk kerajaan dengan 139 kerusi menerusi komposisi empat parti komponen dengan sokongan Parti Warisan Sabah serta UPKO dalam pilihan raya umum ke-14 pada Mei 2018, hanya tinggal 102 kerusi.

Parti memerintah memerlukan sekurang-kurangnya 112 daripada 222 kerusi Dewan Rakyat untuk membentuk kerajaan.

Sementara itu, Ahli Parlimen Bukit Mertajam Steven Sim pula berkata, 23 Feb merupakan hari peringatan pengkhianatan buat rakyat dan kejadian itu akan tersemat dalam lipatan sejarah negara.

“Ini akan masuk dalam sejarah bersama watak-watak khianat itu. Pengkhianat cipta pelbagai naratif kononnya hendak jaga Melayu, urus Covid-19,” kata beliau di Twitter.

“Selepas setahun, ekonomi, Covid-19, pendidikan kucar-kacir. Khianat hanya demi nafsu kuasa.”

Ahli Parlimen Lembah Pantai Fahmi Fadzil turut menyifatkan kejadian itu sebagai “malapetaka” kepada politik tanah air.

“Setahun pengkhianatan, setahun kerajaan tiada keabsahan, setahun malapetaka politik tanah air.

“Belasungkawa buat demokrasi di Malaysia,” kata beliau di Twitter. – FMT


Apa dosa anak saya

GAZA: Seba, kanak-kanak perempuan Palestin berusia 14 bulan terbunuh bersama ibu saudaranya di Gaza, kelmarin.

Ibunya, Rasha Abu Arar, 27, mengangkat tangannya yang cedera mengesat air mata mengenang kembali tragedi mengorbankan anaknya itu yang berlaku berikutan ketegangan antara Palestin di Gaza dengan Israel menyebabkan 24 penduduk Palestin dan empat rakyat Israel terbunuh.

“Saya bersama beberapa sepupu dan anak mereka berada dalam rumah apabila tiba-tiba roket mengenai rumah kami.

“Saya segera memeluk Seba bagi melindunginya namun serpihan roket mencederakan tangan saya dan menembusi tubuh Seba,” kata wanita yang sedang hamil itu sambil menahan esak menceritakan kejadian kepada Al Jazeera.

Menurutnya, seorang lagi anak perempuannya, Rafeef yang berusia tiga tahun juga cedera.

“Apa dosa anak-anak saya? Adakah mereka membaling roket kepada Israel?” kata wanita beranak enam itu.

Ibu saudara Seba, Falisteen, 37, yang sedang hamil anak ke-10, terbunuh akibat cedera di leher.

“Sedih tidak tergambar melihat anak-anak yatim ini yang masih kecil. Bagaimana mereka mahu meneruskan hidup tanpa ibu?” kata ibu Falisteen, Fatma.

Ketegangan bermula Jumaat lalu, selepas Israel mendakwa tembakan penembak hendap Islamic Jihad menyebabkan dua tenteranya cedera. Israel kemudian melancarkan serangan udara membunuh dua pejuang Hamas.

Hamas dan Islamic Jihad kemudian membedil ratusan roket ke wilayah Palestin, dianggarkan sehingga 600 roket yang dibalas Israel dengan serangan udara, bedilan kereta kebal serta bedilan kapal perang dari laut.

Israel mengebom lebih 200 sasaran, termasuk kemudahan tentera Hamas. Dua bangunan tinggi Gaza musnah dengan satu daripadanya, al-Khuzendar, ranap sepenuhnya.

AFP melaporkan, pemimpin Palestin di Gaza menyetujui gencatan senjata dengan Israel semalam, bagi menamatkan pertempuran dua hari itu yang boleh mencetuskan perang.

Jurucakap tentera Israel enggan mengulas mengenai gencatan senjata itu namun menurut wakil AFP do Gaza, bedilan roket atau serangan udara Israel sudah berhenti.

Menurut jurucakap Hamas dan Jihad Islamic, gencatan senjata itu ditaja Mesir dan pegawai Mesir mengesahkan persetujuan itu.- Agensi


36 titik panas dikesan di Sabah sepanjang Februari

KOTA KINABALU, 27 Feb – Jabatan Alam Sekitar (JAS) Sabah mengesan sebanyak 36 titik panas sepanjang Februari berikutan cuaca panas dan kekurangan hujan selain aktiviti pembakaran terbuka tidak terkawal oleh pihak tidak bertanggungjawab.

Pengarahnya Tunku Khalkausar Tunku Fathahi berkata jumlah itu menunjukkan peningkatan mendadak 500 peratus berbanding hanya tujuh titik panas direkodkan sepanjang Januari di bahagian Pedalaman, Pantai Barat Sabah dan Kudat.

“Punca peningkatan titik panas ini antara lain disebabkan oleh pihak tidak bertanggungjawab yang mengambil kesempatan melakukan aktiviti pembukaan dan pembersihan kawasan tanah dengan melakukan pembakaran terbuka.

“Pembakaran tidak terkawal ini menyebabkan kebakaran merebak ke kawasan sekeliling termasuk hutan simpan,” katanya kepada Bernama, hari ini.

Tunku Khalkausar berkata sepanjang minggu ini sahaja, sebanyak sembilan titik panas dikesan masing-masing di Keningau (tiga titik panas), Kota Belud (dua titik panas), Papar (dua titik panas) serta satu titik panas dikesan di Beaufort dan Tawau.

Beliau turut meminta kerjasama semua pihak supaya tidak melakukan pembakaran terbuka pada musim panas dan kekurangan hujan dialami ketika ini kerana dikhuatiri ia akan merebak seterusnya menjejaskan kualiti udara setempat.

Kerjasama semua pihak juga amat diperlukan untuk menjaga tanah masing-masing supaya tidak terbakar selain membantu memadamkan kebakaran kecil supaya tidak merebak ke kawasan lain, katanya.

Tunku Khalkausar berkata JAS Sabah akan terus memantau kualiti udara di lima stesen seluruh negeri, dan menurutnya, tiga stesen kualiti udara iaitu Kota Kinabalu, Kimanis dan Keningau mencatatkan bacaan indeks pencemaran udara pada tahap sederhana sepanjang pertengahan Januari sehingga hari ini.

Sementara itu, Pengarah Jabatan Bomba dan Penyelamat Malaysia Sabah Kamarulzaman Malik Abdullah berkata sebanyak 494 kes kebakaran terbuka direkodkan jabatan itu sepanjang Februari, iaitu peningkatan sebanyak 304 kes berbanding hanya 190 kes dicatat pada Januari.

Beliau berkata kes kebakaran terbuka di kawasan belukar mencatat rekod tertinggi iaitu sebanyak 317 kes diikuti kebakaran hutan (131 kes), kebun kecil (22 kes), tapak pelupusan sampah dan pembakaran sampah (18 kes), sawah padi (lima kes) dan satu kes kebakaran ladang.

Kamarulzaman berkata Tuaran merupakan antara lapan daerah di Sabah merekodkan kes kebakaran terbuka paling tinggi sepanjang bulan ini iaitu sebanyak 75 kes diikuti Kota Kinabalu (69 kes), Keningau (55 kes), Kota Belud (45 kes), Kimanis (39 kes), Papar (36 kes), Penampang (27 kes) dan Beaufort (25 kes).

“Pegawai dan anggota bomba terus bersiap sedia termasuk daripada aspek jentera serta peralatan memandangkan kes kebakaran terbuka semakin banyak dan dalam tempoh dua minggu ini sahaja jumlahnya semakin meningkat,” katanya.

Sementara itu, Pengarah Jabatan Meteorologi Sabah Azemi Daud berkata, keadaan cuaca panas dan kekurangan hujan di Sabah sekarang dijangka berterusan sehingga Mac, kecuali di beberapa bahagian seperti Kudat, Sandakan dan Tawau yang dijangka boleh berterusan sehingga April.

Suhu maksimum semasa di Sabah ketika ini ialah 33 darjah Celsius iaitu normal dan tiada fenomena gelombang haba berlaku hingga kini, katanya.


Musa Aman minta bicara untuk 51 pertuduhan

KUALA LUMPUR: Bekas Ketua Menteri Sabah, Tan Sri Musa Aman mengaku tidak bersalah atas 51 pertuduhan membabitkan rasuah dan pengubahan wang haram selepas semua pertuduhan dibacakan semula untuk kali pertama di Mahkamah Tinggi di sini, hari ini.

Musa, 68, yang duduk di dalam kandang tertuduh hanya menyebut “faham” dan “minta bicara” sejurus jurubahasa selesai membaca satu persatu pertuduhan terhadapnya di hadapan Hakim Collin Lawrence Sequerah.

Collin menetapkan perbicaraan kes selama 22 hari bermula Jun tahun depan.

Tarikh yang ditetapkan adalah 8 hingga 11 Jun; 15 hingga 18 Jun; 22 hingga 25 Jun; 6 hingga 7 Julai; 13 hingga 16 dan 20 hingga 23 Julai 2020.

Pada November 2018, Musa berdepan 35 tuduhan rasuah berhubung kontrak konsesi balak di Sabah membabitkan wang berjumlah AS$63.3 juta.

Mengikut tuduhan, Musa sebagai seorang ejen kerajaan negeri Sabah iaitu Ketua Menteri Sabah merangkap Pengerusi Lembaga Pemegang Amanah Yayasan Sabah, secara rasuah memperoleh untuk diri sendiri, suapan daripada lapan pemilik konsesi balak, yang berjumlah AS$63.3 juta.

Individu terbabit ialah Lim Nyuk Foh, Looh Chai Boon, Chia Tien Foh, Mazlan Zakaria, Lo Man Heng, Nasir Yeo Guan Hock, Ngui Ing Chuang dan Nip Wing Hon.

Wang suapan itu sebagai dorongan untuk melakukan perbuatan berhubung hal ehwal prinsipal tertuduh, iaitu memberikan kontrak konsesi balak Sabah kepada 16 syarikat.

Syarikat berkenaan ialah Bountiful Returns Sdn Bhd, Syarikat Segar Tepat Sdn dan JV Lestari Sdn Bhd, Tamabina Sdn Bhd, Sabapiorneer Sdn Bhd, Danagaya Sdn Bhd, LR Enterprise Sdn Bhd, Lembah Mayang Sdn Bhd dan Fast Progress Sdn Bhd, Maju Sinar Network Sdn Bhd, Syarikat Eden Region Sdn Bhd, Gasing Selatan Sdn Bhd, Tetap Simfoni Sdn Bhd, Asiatic Lumber Industries Sdn Bhd dan Eramewa Sdn Bhd.

Kesalahan itu didakwa dilakukan di lapan bank dan institusi kewangan di Hong Kong, China dan Singapura di antara 20 Disember 2004 dan 6 November 2008.

Lapan bank dan institusi kewangan itu adalah HSBC Bank Ocean Tower dan Claymore Plaza, Credit Suisse, Raffles Place, Fortis Private Banking, UBS AG Bank, Raffles Place di Singapura.

Citi Bank Kowloon, JP Morgan Chase Manhattan Bank dan UBS AG Bank, Central di Hong Kong, China.

Semua tuduhan terhadap Musa adalah mengikut Seksyen 11(a) Akta Pencegahan Rasuah 1997 (Akta 575) dan boleh dihukum mengikut Seksyen 16 Akta sama.

Jika sabit kesalahan beliau boleh dihukum maksimum penjara 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan jika ia dapat dinilai dalam bentuk wang, atau RM10,000 mengikut yang mana lebih tinggi.

Pada Mac lalu, Musa sekali lagi dihadapkan ke mahkamah atas 16 pertuduhan membabitkan diri dalam aktiviti pengubahan wang haram bernilai lebih AS$37.8 juta dan SGD$2.5 juta.

Mengikut pertuduhan pertama, beliau didakwa membabitkan diri secara tidak langsung dalam transaksi pengubahan wang haram dengan mengarahkan Richard Christopher Barnes, 67, untuk membuka satu akaun di UBS AG atas nama lelaki itu bagi tujuan menerima hasil aktiviti haram.

Tertuduh juga berdepan tuduhan alternatif, iaitu menyembunyikan pemilikan dari hasil aktiviti haram berkenaan.

Bagi pertuduhan kedua hingga sembilan dan 11 hingga 15, Musa didakwa secara tidak langsung membabitkan diri dalam pengubahan wang haram, iaitu menerima AS$37,845,491.60 daripada beberapa individu melalui akaun atas nama Barnes di mana jumlah itu adalah dari hasil aktiviti haram tertuduh.

Bagi pertuduhan ke-10 pula, beliau didakwa menerima SDG$2.5 juta atas sebab yang sama.

Individu dan syarikat terbabit ialah Chia Tien Foh, Young Generation Corp, Lo Man Heng, Mazlan Zakaria, Axon Group Ltd, Well Capital Finance Limited, Innovative Information Ltd dan Portland Trading Pte Ltd. – Berita Harian


Ditangkap Jika Masih Degil

KOTA KINABALU, 26 Mac : Terdapat puluhan bot-bot kecil penduduk dari Pulau Gaya, Sabah cuba memasuki jeti Tanah Besar Kota Kinabalu lebih kurang jam 7:00 pagi tadi.

Bot ronda Maritim Malaysia yang terlibat dalam operasi Inter Agensi bersama PDRM telah berada di lokasi operasi pada jam 6:00 pagi tadi memaklumkan bot-bot kecil ini mula bergerak sebelum jam 7:00 pagi dengan tujuan membeli barang keperluan.

Kerajaan Negeri Sabah sebelum ini telah mengeluarkan perintah agar semua aktiviti dari Pulau Gaya ke Tanah Besar Kota Kinabalu dan sebaliknya dihentikan secara total berikutan Pulau Gaya merupakan kawasan berisiko tinggi terkena jangkitan. Hanya mereka yang terlibat dengan Essential Service dan Essential goods sahaja dibenarkan beroperasi.

Daripada pemerhatian awal pagi tadi kelihatan warga tua, wanita dan kanak-kanak turut berada di atas bot, kebanyakan meraka memberi alasan yang tidak mendesak untuk mereka mendarat.

Mereka masih berdegil dan tidak mematuhi arahan yang telah dikeluarkan kepada mereka.

Pihak berkuasa juga menghadkan kemasukan bot kepada empat bot sahaja dalam satu masa untuk mengelakkan berlaku kesesakan di jeti dan bagi meraka yang tidak mempunyai alasan yang kukuh untuk mendarat diarahkan berpatah balik.

Maritim Malaysia bersama PDRM dan RELA akan terus bertegas terhadap mereka dan meneruskan pemantauan. Operasi ini akan dijalankan pada setiap hari sehingga tamat Perintah Kawalan Pergerakan ini.

Pihak berkuasa tidak teragak-agak untuk menangkap mereka yang ingkar perintah ini.


Kru Bot Nelayan Dipercayai Jatuh Laut

KUDAT: Seorang kru bot nelayan dikhuatiri lemas selepas dipercayai terjatuh ke dalam laut di Jeti Ko Nelayan, di sini, petang semalam.

Dalam kejadian pada 3 petang itu, mangsa dikenali sebagai Jayson tidak ditemui di dalam bot sebelum kejadian itu dilaporkan kepada bomba.

Ketua Balai Bomba dan Penyelamat (BBP) Kudat, Ishak Jabas berkata, pihaknya menerima panggilan kecemasan berhubung kejadian itu pada 8.20 malam.

“Saksi memaklumkan tidak menemui mangsa di dalam bot berkenaan dan usaha mencarinya dilakukan bersama rakan lain, namun gagal.

“Mangsa disyaki terjatuh ke laut sebelum saksi melaporkan kepada pihak bomba,” katanya ketika dihubungi, di sini, hari ini.

Beliau berkata, bomba melakukan operasi mencari dan menyelamat (SAR) di kawasan jeti dengan kaedah ‘Surface Rescue’, sebelum ditangguhkan pada 9 malam tadi dan disambung semula hari ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Operasi Nyah Kuman Di Pusat Bandar Sandakan

SANDAKAN: Jabatan Bomba dan Penyelamat Malaysia (JBPM), Zon Sandakan dengan kerjasama Polis Diraja Malaysia (PDRM), Jabatan Penerangan Malaysia, Majlis Keselamatan Negara dan Majlis Perbandaran Sandakan memulakan operasi semburan nyah kuman COVID-19 di Pusat Bandar Sandakan, hari ini.

Ahli Dewan Undangan Negeri (ADUN) Dilantik, Jaffari Waliam berkata dua buah jentera Jabatan Bomba dan Penyelamat Malaysia digunakan untuk operasi semburan nyah kuman di pusat bandar ini.

“Operasi dilakukan adalah lokasi tumpuan orang ramai bermula dari Jalan Dua, Jalan Tiga hingga ke Dewan Masyarakat dan Jalan Satu hingga ke kawasan Pasar Umum Sandakan,” katanya kepada pemberita selepas operasi berkenaan.

Beliau berkata kawasan perhentian bas, Pasar Umum Sandakan dan laluan tidak boleh dilalui jentera bomba menggunakan kaedah pam yang dibawa oleh anggota bomba.

Jaffari yang turut serta dalam sepanjang operasi melahirkan rasa berpuashati dengan kerja-kerja operasi yang dilakukan pasukan ini.

Dalam pada itu, Jaffari memberitahu operasi semburan nyah kuman ini akan dilakukan di Pasar Batu 8 dan bandar-bandar satelit bermula esok sesuai dengan keadaan.

“Kita amat berterima kasih dengan pasukan PDRM yang begitu berjaya mengawal keadaan lalui lintas di pusat bandar ini tanpa sebarang gangguan laluan jentera bomba melakukan operasi berkenaan,” katanya.

Beliau juga berterima kasih kepada agensi-agensi terlibat sepanjang operasi ini yang memberi kerjasama baik kepada Jabatan Bomba dan Penyelamat Malaysia.

Sementara itu, Ketua Jabatan Bomba dan Penyelamat Malaysia Zon Sandakan, Pegawai Bomba (PegB) Martin Thomas berkata sekiranya bahan pembasmi kuman itu memcukupi di mana pihaknya akan melakukan operasi secara berkala seminggu sekali.

“Hari ini sahaja kita menggunakan 2,000 liter cecair pembasmi kuman bagi melakukan operasi di sekitar bandar Sandakan,” katanya.

Martin menjelaskan terdapat baki lagi yang mana akan digunakan dalam operasi di lokasi lain. – Utusan Borneo


KV Keningau Juara Teater Pembaca Bahasa Inggeris Kebangsaan

KENINGAU: Pasukan Kolej Vokasional Keningau telah menyertai pertandingan kebangsaan, Let’s Read and Share, anjuran English Language Teaching Centre (ELTC) Kementerian Pendidikan Malaysia, dalam ketiga-tiga kategori yang dipertandingkan iaitu teater pembaca (reader’s theatre), cerita animasi (animated storytelling) dan book review (ulasan buku).

Pasukan teater pembaca kolej tersebut telah dinobatkan sebagai juara bagi kategori kolej vokasional dengan kisah yang bertajuk “Nur Mani The Spirit of Rice”.

KV Keningau juga telah mendapat tempat ketiga dalam cerita animasi kategori KV. Keputusan pertandingan ini diumumkan secara langsung melalui saluran YouTube pada 20 Mei 2021.

Pasukan tersebut yang terdiri daripada Rasyidah Binti Abdul Lasin, Azleyza Ain Binti Norsaleh, Nur Adilah Farhanah Binti Abdullah, Nurul Syakira Mohd Shazwan dan Jeffreyka Peter telah merakam persembahan mereka yang mengisahkan semangat padi bernama Nur Mani.

Menurut kepercayaan kaum Bajau, Nur Mani mampu membawa kebaikan kepada hasil tanaman padi namun ianya akan mendatangkan malapetaka sekiranya komuniti tersebut bersikap tamak dan pentingkan diri-sendiri.

Teater pembaca atau lebih dikenali sebagai reader’s theatre merupakan konsep seni persembahan yang memerlukan pelakon membaca skrip sambil menghidupkan watak atau peranan mereka melalui suara, mimik muka serta gerak badan terbatas.

Pengarah KV Keningau, Encik Johari @ Jaibet Bin Sabin, meluahkan rasa bangga dengan pencapaian pelajar tersebut yang membuktikan bahawa pelajar KV adalah serba boleh dan ianya juga menunjukkan betapa pentingnya bidang seni dalam mendidik pelajar menguasai sesuatu bahasa.

Ianya bolehlah diakses melalui pautan berikut:

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost